OPISY REGISTROVANÝCH ODRÔD ZEMIAKA

**Baltic fire (2018)**

Stredne skorá odroda s červenou šupkou je určená na priamy jesenný i zimný konzum. Vyznačuje sa rýchlejším počiatočným rastom vňate, na ktorú naväzuje rýchla tvorba hľúz. V stredne skorom sortimente v prvých odkopoch odroda Baltic Fire dosiahla najvyššie úrody. Podobne ako v dynamike veľmi dobrá úrodnosť sa dosiahla i po fyziologickom dozretí vňate. Za kontrolnou odrodou Agria, ktorá je o 5 dní neskoršia, úrodou hľúz zaostala o 3 percentá, ale významne prekonala kontrolnú odrodu Marabel. Najmä v provokačných pokusoch v období s vyšším tlakom choroby odroda preukázala strednú odolnosť voči plesni zemiakovej na vňati. Na základe občasného výskytu hnilôb sa potvrdila aj stredná odolnosť proti fytoftore na hľuzách najmä v ročníkoch s daždivým záverom vegetácie. Podobne je citlivejšia k vírusovým ochoreniam, ktoré znižujú výšku úrod úmerne s generáciou presadby. Naopak koreňomor ľuľkový sa počas vegetácie na vňati ako aj na hľuzách nevyskytoval. Alternáriové škvrnitostí na listoch len sporadicky v teplejších oblastiach pestovania. Baltic Fire nasadzuje pod trsom vyšší počet hľúz, ktoré sú viac vyrovnané veľkosťou ako tvarom. Hľuzy, na povrchu s mierne drsnejšou šupkou, stredne plytkými očkami majú priemernú vonkajšiu kvalitu. Farba dužiny je žltá. Na stolovú hodnotu hľúz po uvarení má vplyv stredne pevná až mierne múčnatejšia textúra, nevýrazná vôňa i chuť a najmä tmavnutie po uvarení. Hľuzy po ošúpaní sú na povrchu žltšie. Obsah škrobu v hľuzách pomerne významne kolíše s ročníkom. Pohybuje sa na úrovni 14-16 percent. Na základe výsledkov zberu a fytopatologického hodnotenia hľúz po zbere možno konštatovať, že odroda Baltic Fire má vyššiu rezistenciu hľúz proti chrastavitosti obyčajnej. Výskyt striebristosti na hľuzách silno závisel od termínu zberu po fyziologickom dozretí odrody. Nie je náchylná na mechanické poškodenie hľúz. Pri dodržiavaní skladovacieho režimu hľuzy majú dobrú dormanciu.

Baltic Fire má trs prechodného typu. Na vyššej rastline s tmavozelenou farbou vyrastajú stredne veľké listy. Na stonkách sa nachádza výrazné antokyánové sfarbenie. Kvitne s nižšou intenzitou. Veľké kvety sú intenzívne sfarbené do červenofialova.

Na základe výsledkov testov, odroda Baltic Fire je: Je rezistentná proti rakovinovcovi zemiakovému patotypu 1, k háďatku zemiakovému patotypu Ro 1 je rezistentná, stredne náchylná k patotypu Ro5, k patotypu Pa 1 je stredne náchylná, k Pa 3 je silne náchylná.

Pri pestovaní odrody je nutné dodržiavať Nariadenie vlády SR č. 67/2004 Z.z. o opatreniach proti šíreniu rakoviny zemiakovej a háďatka zemiakového.

**Baltic rose (2016)**

Stredne skorá odroda s červenou šupkou je určená na priamy konzum.

Má pomalšiu tvorbu nadzemnej časti. Vzhľadom na dĺžku vegetačnej doby, ktorá je na úrovni 138 dní, má pomerne dobrú dynamiku narastania hľúz. Je skoršia v porovnaní s odrodou Agria. Na základe poznatkov získaných z provokačných pokusov je stredne odolná proti sledovaným vírusovým ochoreniam.

Vo vlhkejšom ročníku odroda preukázala strednú až lepšiu odolnosť proti plesni zemiakovej na vňati, strednú na hľuzách.

Konzumná odroda Baltic Rose sa vyznačuje dobrou úrodnosťou hľúz, ktoré sú veľmi dobrej vonkajšej i vnútornej kvality. Na povrchu s veľmi plytkými očkami, rovnomerne vyfarbenou červenou hladkou šupkou. Početnosť hľúz pod trsom je stredná. Oválne hľuzy sú vyrovnané tvarom i veľkosťou. Farba dužiny na priereze je typická pre odrodu žltá až sýtožltá.

Baltic Rose na základe senzorických skúšok dosiahla vysoké hodnotenie vnútornej kvality. Hľuzy po uvarení a ošúpaní sú žlté, jemnejšie až polomúčne, polopevné. S peknou až kukuričnou vôňou, veľmi príjemnou zemiakovou chuťou. Trvanlivosť hľúz po uvarení je stredná. Obsah škrobu v hľuzách je na úrovni 15 percent. Na základe výsledného hodnotenia odroda Baltic Rose bola zaradená do varného typu B.

Po zbere na hľuzách ani v „suchom“ roku sa chrastavitosť obyčajná nevyskytovala. Hľuzy v požadovaných podmienkach skladovania majú pomerne dobrú dormanciu.

Odroda Baltic Rose má polovzpriamený až vzpriamený trs prechodného typu. Stonka nesie stredne veľké listy so stredným až vysokým výskytom sekundárnych lístkov. V malom až strednom súkvetí sú usporiadané stredne veľké červenofialové kvety. Na nich je viditeľné stredne intenzívne antokyánové zafarbenie s výraznými bielymi cípkami. Odroda kvitne s nízkou až strednou početnosťou kvetov.

Na základe výsledkov testov Skúšobného laboratória všeobecnej a karanténnej diagnostiky

odroda Baltic Rose je: Rezistentná (9) proti Rakovinovcovi zemiakovému, Patotypu 1

Rezistentná (9) proti Háďatku zemiakovému, Patotypu Ro 1

Stredne náchylná (2) k Háďatku zemiakovému, Patotypu Ro 5

Stredne náchylná (2) k Háďatku zemiakovému, Patotypu Pa 1

Stredne náchylná (2) k Háďatku zemiakovému, Patotypu Pa 3

# Arlet (2012)

Skorá odroda so žltou šupkou a dlhooválnym tvarom hľúz je určená na priamy konzum. Pôvod: Výskumný a šľachtiteľský ústav zemiakarský, Veľká Lomnica. Zástupca v SR: Výskumný a šľachtiteľský ústav zemiakarský, Veľká Lomnica. Východiskový materiál: 01-47 x 01-19

Odroda Arlet má stredne vysoký až vysoký polovzpriamený trs, prechodného typu, zelenej farby. Stonka nesie užšie až stredné listy s vysokým výskytom sekundárnych lístkov. V malom až strednom súkvetí sú usporiadané malé až stredne veľké kvety slabo sfarbené do červenofialova. Kvitne s nízkou intenzitou. Má rýchlejší počiatočný rast vňate, pomalšiu dynamiku narastania hľúz. V odrodových skúškach celkovou úrodou zaostala za kontrolnou odrodou Marabel o 5 %, avšak výťažnosť hľúz konzumnej veľkosti u odrody Arlet je veľmi vysoká. Je o 6 dní skoršia v porovnaní s kontrolnou odrodou Agria.

V degeneračnej oblasti v prvej presadbe preukázala dobrú odolnosť proti sledovaným vírusovým ochoreniam. Odolnosť proti plesni zemiakovej na vňati je stredná, vyššia na hľuzách. Počas vegetácie sa koreňomor ľuľkový na vňati nevyskytoval, na hľuzách len veľmi sporadicky.

Arlet pod trsom vytvára stredný počet hľúz dobrej vonkajšej kvality dlhooválneho tvaru, strednej veľkosti, v optimálnych vegetačných podmienkach môžu aj veľkosťou prerastať. Hľuzy na povrchu s drsnejšou, žltou šupkou, plytkými, slabo viditeľnými namodralými očkami majú na priereze svetložltú dužinu. Po uvarení a ošúpaní sú žlté, na povrchu i v dužine pomerne vyrovnané farbou, s príjemnou zemiakovo-kukuričnou vôňou i chuťou. Odroda bola zaradená do varného typu B pre stredne jemnú textúru, mierne nižšiu múčnatosť, strednú vlhkosť. Hľuzy po uvarení tmavnú len pomaly. Obsah škrobu v hľuzách je nižší a pohybuje sa v závislosti na ročníkoch v medziach 14-15 %. Napriek nižšej dormancii hľúz, v porovnaní s odrodou Viola, odroda sa dobre skladuje. Počas testovacieho obdobia hľuzy preukázali strednú odolnosť proti mechanickému poškodeniu. Počas zberu sa chrastavitosť obyčajná na hľuzách vyskytovala len veľmi ojedinele.

Na základe výsledkov skúšok odroda Arlet je rezistentná proti rakovinovcovi zemiakovému (patotyp 1) a silne náchylná k háďatku zemiakovému (patotyp Ro1). Pri pestovaní odrody je nutné dodržať Nariadenie vlády SR č. 67/2004 Z. z. o opatreniach proti šíreniu rakoviny zemiaka a háďatka zemiakového.

# Malvina (2011)

Skorá odroda so žltou šupkou hľúz je určená na priamy konzum. Stredne vysoká rastlina prechodného typu, má stredne veľké listy, ktoré sú sýtejšej zelenej farby. Kvitne s nízkou intenzitou menšími bielymi kvetmi. Pôvod: Výskumný a šľachtiteľský ústav zemiakarský, Veľká Lomnica. Zástupca v SR je Výskumný a šľachtiteľský ústav zemiakarský. Východiskový materiál: 00-80 x VL 01-36.

Rýchlejší počiatočný rast vňate je podmienený dobrou prípravou sadiva pred výsadbou. V skupine skorých odrôd patrí medzi odrody s kratšou vegetačnou dobou. Má stredne rýchlu dynamiku narastania hľúz. Priemernou dosiahnutou úrodou hľúz v ŠOS mierne zaostala za kontrolnou úrodou Viola no výťažnosť konzumných hľúz pod trsom bola lepšia. Najmä v degeneračnej oblasti sa potvrdila u odrody vyššia odolnosť proti sledovaným vírusovým ochoreniam. Vo vzťahu k plesni zemiakovej na vňati i na hľuzách patrí do skupiny odrôd so strednou odolnosťou.

Odroda Malvina nasadzuje pod trsom stredný až vyšší počet hľúz strednej veľkosti, vyrovnaných veľkosťou i tvarom. Na povrchu so žltou, hladkou šupkou, veľmi plytkými očkami. Na priereze so svetložltou dužinou. Tvar hľúz je pravidelný, dlhooválny. Odroda sa vyznačuje veľmi dobrou vonkajšou kvalitou hľúz. Po uvarení a ošúpaní hľuzy sú prirodzene žlté, majú príjemnú zemiakovú vôňu i chuť, strednú textúru, ktorá v závislosti na podmienkach pestovania môže byť aj pevnejšia. Strednú múčnatosť, pomerne dobrú trvanlivosť. Pri zbere sa preukázala na hľuzách dobrá odolnosť proti chrastavitosti obyčajne, stredná proti mechanickému poškodeniu. Obsah škrobu v hľuzách je obyčajne nižší, na úrovni 13 %. Pre prirodzenú dlhšiu dormanciu odrody hľuzy dobre skladujú. Bola zaradená do varného typu B. Na základe výsledkov skúšok odroda Malvina je slabo rezistentná proti rakovinovcovi zemiakovému patotyp 1 a silne náchylná k háďatku zemiakovému, patotypu Ro1.

Pri pestovaní odrody je nutné dodržať Nariadenie vlády SR č. 67/2004 Z. z. o opatreniach proti šíreniu rakoviny zemiaka a háďatka zemiakového.

# Megan (2010)

Pôvod: Výskumný a šľachtiteľský ústav zemiakarský, Veľká Lomnica. Zástupca v SR: Výskumný a šľachtiteľský ústav zemiakarský. Východiskový materiál: 00-59 x VL 28/94

Stredne skorá odroda so žltou šupkou hľúz je určená na priamy konzum. Na vysokej rastline listového typu vyrastajú veľké listy, na ktorých sa nachádza málo sekundárnych lístkov. V menšom súkvetí sú usporiadané stredne veľké červenofialové kvety s nízkou intenzitou zafarbenia. Kvitne so strednou intenzitou. Stredne rýchlo vzchádza, pomerne rýchlo vytvára nadzemnú časť. Je skoršia v porovnaní so stredne skorou odrodou Agria asi o 2 dni. Na základe výsledkov dosiahnutých v degeneračnej oblasti odroda Megan má vyššiu odolnosť proti vírusovým chorobám. Odolnosť proti plesni zemiakovej na vňati je dobrá, lepšia na vňati ako na hľuzách. Pri zbere v jednotlivých ročníkoch na povrchu hľúz bol zaznamenaný sporadický výskyt chrastavitosti obyčajnej resp. koreňomora ľuľkového.

U odrody Megan počas štátnych odrodových skúšok sa potvrdila veľmi dobrá úrodnosť, ktorú rastlina vytvára stredne veľkými až veľkými hľuzami oválneho tvaru, so žltou dužinou na priereze. Na povrchu s plytkými očkami, hladkou šupkou. Početnosť hľúz pod trsom je vyššia. Na základe skúšok varivosti odroda bola zaradená do varného typu BC so žltým vzhľadom po uvarení, prirodzenou vôňou i chuťou, stredou až mierne redšou textúrou, vyššou múčnatosťou. Hľuzy po uvarení mierne tmavnú. Obsah škrobu v hľuzách v závislosti na podmienkach pestovania sa pohybuje v medziach 16 – 17 %. Odroda je v závislosti na obsahu voľných cukrov v hľuzách vhodná na výrobky – lupienky a hranolky.

Na základe dosiahnutých výsledkov odroda Megan je slabo rezistentná k rakovinovcovi zemiakovému rase D1 a je odolná proti háďatku zemiakovému, patotypu Ro1.

# Spinela (2010)

Pôvod: Výskumný a šľachtiteľský ústav zemiakarský, Veľká Lomnica. Zástupca v SR je Výskumný a šľachtiteľský ústav zemiakarský. Východiskový materiál: 00-75 x 00-50.

Stredne skorá červenošupkatá odroda je určená na priamy konzum, s možnosťou využitia i na výrobky. Odroda Spinela má vyšší, vzpriamený až polovzpriamený trs prechodného typu. Silné stonky ako aj listová žilnatina sú silne sfarbené antokyánom do červena. Stonky nesú veľké, tmavozelené listy. Rastlina kvitne stredne veľkými slaboružovými kvetmi, so strednou početnosťou kvetov. Napriek pomalšiemu počiatočnému rastu nadzemnej časti má pomerne rýchlu dynamiku narastania hľúz. Dĺžka vegetačnej doby je porovnateľná s odrodou Agria. Odroda Spinela v provokačných pokusoch proti plesni zemiakovej preukázala pomerne dobrú odolnosť proti plesni zemiakovej na vňati i na hľuzách. V množiteľskej i v degeneračnej oblasti sa potvrdila dobrá odolnosť proti sledovaným vírusovým ochorenia. Na hľuzách oválneho tvaru s hladkou šupkou sa chrastavitosť obyčajná počas skúšania vyskytovala len veľmi ojedinele, vločkovitosť na hľuzách vôbec.

Počas štátnych odrodových skúšok odroda Spinela si udržiavala dobrú úrodnosť spojenú s veľmi dobrou výťažnosťou hľúz konzumnej veľkosti. Pod trsom vytvára vyšší počet hľúz veľmi dobrej vonkajšej kvality. Hľuzy majú na povrchu veľmi plytké očká, na priereze tmavožltú dužinu, farbu ktorej si uchovávajú i po uvarení. S príjemnou zemiakovou vôňou i chuťou, strednou až mierne pevnejšou textúrou, strednou múčnatosťou a pevnosťou. Trvanlivosť hľúz po uvarení je stredná. Pri obsahu škrobu v hľuzách 15-16 % červenošupkatá odroda Spinela bola zaradená do varného typu B. Podľa výsledkov laboratória pre zisťovanie prítomnosti karanténnych patogénov odroda Spinela je stredne náchylná k rakovine zemiakovej rase D1 a je rezistentná proti háďatku zemiakovému, patotypu Ro1.

# Timea (2009)

Stredne skorá, žltošupková konzumná odroda Timea je určená na priamy konzum. Má vysoký trs listového typu s pomerne veľkými listami. Silueta listu je uzavretá. Na kvetnom púčiku je slabé antokyanové sfarbenie. Vrcholy stoniek nesú stredne veľké súkvetia, v ktorých sú usporiadané biele kvety strednej veľkosti. Odroda kvitne so strednou intenzitou. Odroda Timea má rýchlejší počiatočný rast vňate, strednú dynamiku narastania hľúz. Dĺžka vegetačnej doby je porovnateľná s odrodou Agria. Najmä v degeneračnej oblasti sa u odrody prejavila vyššia odolnosť proti sledovaným vírusovým ochoreniam. Odolnosť proti plesni zemiakovej na vňati je stredná, na hľuzách vyššia. Počas skúšok sa chrastavitosť obyčajná na hľuzách nevyskytovala. Výskyt koreňomora ľuľkového bol len sporadický.

Počas štátnych odrodových skúšok odroda Timea sa vyznačovala stabilne vysokou úrodnosťou. Pod trsom vytvára stredný počet obyčajne väčších hľúz guľatooválneho tvaru. Na povrchu s hladkou až mierne drsnou šupkou, plytkými očkami. Farba dužiny je svetložltá. Hľuzy po uvarení majú priemernú vnútornú kvalitu. Bola zaradená do varného typu B-BC najmä pre strednú textúru, mierne vyššiu múčnatosť, strednú až nižšiu vlhkosť. Vôňa i chuť je prirodzená zemiaková. Hľuzy po uvarení tmavnú len pomaly. Odroda má prirodzenú dobrú dormanciu, preto hľuzy nevyžadujú zvláštny režim skladovania.

Podľa výsledkov laboratória pre zisťovanie karanténnych patogénov odroda Timea je rezistentná proti háďatku zemiakovému patotypu Ro1 a k rakovinovcovi zemiakovému rase D1.

# Arwen (2008)

Pôvod: Výskumný a šľachtiteľský ústav zemiakarský, Veľká Lomnica. Východiskový materiál: 95-13 x 95-62. Stredne skorá konzumná odroda Arwen je určená na priamy konzum a na úpravu surových zemiakov.

Má polovzpriamený trs listového typu, z ktorého vyrastajú listy s otvorenou siluetou. Na liste sa nachádza pomerne veľa sekundárnych lístkov. Dosť vysoká rastlina má svetlejšiu zelenú farbu. Odroda kvitne so strednou intenzitou. Súkvetie nesie stredne veľké biele kvety.

Odroda skoršie vzchádza, veľmi rýchlo vytvára nadzemnú časť. Napriek rýchlej tvorbe vňate dynamika narastania hľúz je slabšia. Na základe výsledkov získaných z provokačných pokusov odroda Arwen má pomerne dobrú odolnosť proti plesni zemiakovej na vňati i na hľuzách. Vo vzťahu k sledovaným vírusovým ochoreniam je hodnotená ako odroda stredne odolná. Počas skúšania sa koreňomor ľuľkový na vňati i na hľuzách nevyskytoval.

Odroda Arwen vytvára pod trsom stredne veľké hľuzy guľatooválneho tvaru, strednej veľkosti, ktoré sú viac vyrovnané veľkosťou ako tvarom. Na povrchu so žltou šupkou, plytkými očkami, na priereze so svetložltou dužinou. Hľuzy po uvarení boli zaradené do varného typu B, s polopevnou textúrou, nižšou múčnatosťou. Vôňa hľúz po uvarení je prirodzene zemiaková. Majú svetlejší vzhľad, príjemnú chuť. Trvanlivosť po uvarení je stredná. Naopak surové hľuzy v stabilizačnom roztoku vynikajú veľmi dobrou trvanlivosťou, čo predurčuje použitie odrody najmä na úpravu hľúz šúpaním.

Obsah škrobu v hľuzách je nižší, v závislosti na lokalite a priebehu vegetácie sa pohybuje okolo 13 %.

Odolnosť hľúz proti mechanickému poškodeniu je pomerne dobrá. Pri zbere chrastavitosť obyčajná na hľuzách sa ani na jednej lokalite nevyskytla. Odroda má prirodzenú dobrú dormanciu, preto hľuzy nevyžadujú zvláštny režim skladovania.

Podľa výsledkov laboratória pre zisťovanie karanténnych patogénov odroda Arwen je rezistentná proti háďatku zemiakovému patotypu Ro1 a slabo rezistentná k rakovinovcovi zemiakovému rase D1.

# Terka (2008)

Pôvod: Vesa Velhartice a.s., Česká republika. Zástupca v SR: SLOVSOLANUM – družstvo pestovateľov a spracovateľov zemiakov, Spišská Belá. Východiskový materiál: Fabula x Pamir

Na vyššej rastline s trsom polovzpriameným vyrastajú pomerne veľké listy. Rastlina má sýtejšiu zelenú farbu. Menšie, červenofialové kvety svetlejšieho sfarbenia sú uložené v stredne veľkom súkvetí. Kvitne so strednou intenzitou.

Odroda Terka patrí medzi odrody s dobrou úrodnosťou. Pomalšie vzchádza. Počiatočný rast vňate je porovnateľný s odrodami, u ktorých sa vytvára nadzemná časť neskôr. Dĺžka vegetačnej doby na úrovni 143 dní ju radí do skupiny stredne skorých odrôd. Odroda Terka má strednú až lepšiu odolnosť proti plesni zemiakovej na vňati i na hľuzách. Podobne veľmi dobrú odolnosť odroda preukázala najmä v degeneračných pokusoch proti sledovaným vírusovým ochoreniam, čo vytvára prvotné predpoklady pre úspešné množenie a výrobu kvalitného zemiakového sadiva v poľných podmienkach. Na základe vegetačných pozorovaní a výsledkov získaných pri zbere odroda má dobrú odolnosť proti koreňomoru ľuľkovému. Napriek tejto realite pred výsadbou odporúčame moriť sadivo.

Odroda Terka má strednú dynamiku tvorby hľúz čo môže súvisieť s pomalšou tvorbou nadzemnej časti a zároveň vytváraním vyššieho počtu hľúz pod rastlinou. Hľuzy guľatooválneho tvaru na povrchu majú v závislosti na ročníku a na štruktúre pôdy hladkú až mierne drsnú šupku. Dobrú vonkajšiu kvalitu tvaru s dobrou vyrovnanosťou tvaru, strednou vyrovnanosťou veľkosti. Hľuzy majú plytké očká, na priereze žltú farbu dužiny. Odroda si zachováva žltší vzhľad aj po uvarení a ošúpaní hľúz. Bola zaradená do varného typu B-BA najmä pre polopevnú až mierne pevnejšiu textúru. Hľuzy po uvarení príjemne voňajú až kukuričnou vôňou. Majú prirodzenú zemiakovú chuť, jemnejšiu štruktúru, nižšiu múčnatosť. Odroda po uvarení skoro netmavne. Obsah škrobu v hľuzách počas dvojročného skúšania, v závislosti na lokalite a ročníku sa pohyboval na úrovni 13-14 %.

Pri mechanizovanom zbere nedochádza k nadmernému poškodeniu hľúz. Počas zberu sa chrastavitosť obyčajná na hľuzách vyskytovala len sporadicky, na základe čoho možno usudzovať o dobrej odolnosti odrody proti chrastavitosti. Hľuzy dobre skladujú, majú dobrú prirodzenú dormanciu.

Na základe výsledkov testov odroda Terka je rezistentná k háďatku zemiakovému patotypu Ro1 a rakovinovcovi zemiakovému rase D1.

# Eridia (2007)

Veľmi skorá konzumná odroda je určená na letný a jesenný konzum. Pôvod: Výskumný a šľachtiteľský ústav zemiakársky a.s. Veľká Lomnica; Východiskový materiál: Secura x Gloria

Odroda Eridia má nižší, polovzpriamený trs listového typu, na ktorom vyrastajú stredne veľké listy. Na listoch je pomerne málo sekundárnych lístkov. Antokyanové sfarbenie na hlavnej stonke ako aj na hlavnej žile vrchnej strany listu chýba. Odroda má stredne veľkú kvetnú korunu bielej farby. Kvitne s nízkou intenzitou.

Najmä v podmienkach kukuričnej výrobnej oblasti pod závlahou vyznačuje sa veľmi rýchlou tvorbou hľúz, čo sa ukázalo už v najskorších zberoch dosiahnutím veľmi dobrých úrod hľúz konzumnej veľkosti. Odroda Eridia pri optimálnom predklíčení veľmi rýchlo vzchádza. Má rýchly počiatočný rast vňate, asi o 5 dní neskoršie fyziologicky dozrieva v porovnaní s odrodou Impala. Na základe výsledkov pozorovaní najmä v provokačných pokusoch, podľa stupňa napadnutia nadzemnej časti má strednú odolnosť proti plesni zemiakovej na vňati. Na základe sporadického výskytu plesňových hnilôb sa prejavila stredná odolnosť odrody proti plesni zemiakovej i na hľuzách. Tak v degeneračnej, ako aj v sadivovej oblasti odroda preukázala pomerne vysokú prirodzenú odolnosť proti sledovanému komplexu vírusových chorôb. Nielen v teplejších, ale aj v ostatných výrobných oblastiach sa u odrody dosiahla veľmi dobrá dynamika narastania hľúz.

Pod trsom sa vytvára za priaznivých vlahových podmienok stredný počet hľúz viac vyrovnaných veľkosťou ako tvarom. Oválne hľuzy majú na povrchu drsnejšiu, žltú šupku, stredne plytké očká. Na priereze farba dužiny je svetlo žltá. Odroda bola zaradená do varného typu B, avšak hľuzy zo skorších zberov sú obyčajne pevnejšie. Odroda sa vyznačuje pomerne dobrou vnútornou kvalitou hľúz, príjemnou vôňou i chuťou po uvarení, žltším vzhľadom, strednou múčnatosťou, strednou až lepšou trvanlivosťou hľúz. Obsah škrobu v hľuzách je stredný. Pri nešetrnom mechanizovanom zbere môže dochádzať k zvýšenému mechanickému poškodeniu hľúz. Na základe výsledkov dosiahnutých v ŠOS na jednotlivých lokalitách odroda Eridia preukázala na hľuzách veľmi dobrú odolnosť proti chrastavitosti obyčajnej. Podľa výsledkov rezistencie odroda Eridia je odolná proti rakovine zemiakovej rase D1 a háďatku zemiakovému patotypu Ro1.

# Toledo (2007)

Pôvod: Holandsko, Handelmaattschappij van Rijn b.v.; Zástupca v SR: Ing. Račko Bohuslav - Agroservice, Východiskový materiál: HZ 87W11 x Adora. Veľmi skorá konzumná odroda je určená na letný a jesenný konzum.

Odroda Toledo je vysoká rastlina so vzpriameným až polovzpriameným trsom prechodného typu. Na stonke vyrastajú stredne veľké tmavozelené listy s uzavretou siluetou. Vo veľkom súkvetí sú usporiadané pomerne veľké červenofialové kvety. Odroda intenzívne kvitne.

V podmienkach so závlahou asi po 70 dňoch od výsadby úrodou konzumných hľúz prevyšuje veľmi skoré kontrolné odrody. Celková dosiahnutá úroda v štátnych odrodových skúškach (ŠOS) je porovnateľná s odrodou Impala.

Napriek rýchlej tvorbe hľúz odroda Toledo v sortimente veľmi skorých odrôd vegetačnou dobou nepatrí medzi najskoršie odrody. Táto skutočnosť pravdepodobne kladne ovplyvňuje aj odolnosť proti plesni zemiakovej, ktorá je vyššia. Naopak má strednú odolnosť proti vírusovým ochoreniam, najmä PVY vírusu. Nekrotická forma vírusu s prejavom na hľuzách sa počas skúšania nevyskytla.

Odroda Toledo pod trsom vytvára nižší počet hľúz pomerne dobrej vonkajšej kvality. Oválne hľuzy na povrchu s hladkou, žltou šupkou majú plytké až stredne plytké očká. Pre odrodu je typická svetlejšia až krémová dužina. Na základe výsledkov skúšok pre stanovenie stolovej hodnoty hľuzy po uvarení boli zaradené do varného typu BC najmä pre mierne vyššiu múčnatosť. Chuť i vôňa hľúz po uvarení je prirodzená zemiaková, textúra polopevná, vlhkosť i trvanlivosť stredná. Hľuzy zo skorších zberov sú pevnejšie. Obsah škrobu v hľuzách sa pohybuje v medziach 15 – 17 %

Napriek skutočnosti, že hľuzy v optimálnych podmienkach rastu môžu prerastať, nie sú náchylné na mechanické poškodenie. Najmä v roku 2006 na základe výskytu na hľuzách pri zbere sa potvrdila u odrody stredná odolnosť proti chrastavitosti obyčajnej. Najmä pre dobrú prirodzenú dormanciu hľúz odroda dobre skladuje.

Podľa výsledkov ŠOS odroda Toledo je odolná proti háďatku zemiakovému patotypu Ro1 a slabo náchylná s poľnou rezistenciou k rakovine zemiakovej rase D1.

# Nancy (2007)

Pôvod: Česká republika, VESA Velhartice šlechtení a množení brambor, a.s. Zástupca v SR: Slovsolanum – družstvo pestovateľov a spracovateľov zemiakov; Východiskový materiál: R 18/6 x Impala. Stredne skorá konzumná odroda Nancy je vhodná na priamy konzum.

Odroda Nancy má vysoký, polovzpriamený trs stonkového typu. Na tmavozelenej rastline vyrastajú stredne veľké listy, ktoré majú otvorenú siluetu. V súkvetí sú rozmiestnené menšie biele kvety. Odroda intenzívne kvitne.

V štátnych odrodových skúškach úrodou prekonala kontrolné odrody Marabel i Agriu. Dĺžkou vegetačnej doby je veľmi podobná odrode Agria, avšak má rýchlejší počiatočný rast vňate, na ktorý nadväzuje dobrá dynamika narastania hľúz. V provokačnom prostredí odroda preukázala dobrú odolnosť proti plesni zemiakovej na vňati i na hľuzách. Podobne má dobrú odolnosť proti sledovaným vírusovým ochoreniam, najmä mozaikám.

Pod trsom vytvára stredný až vyšší počet hľúz, oválneho až dlhooválneho tvaru. Na povrchu so žltou, hladkou šupkou, plytkými očkami. Farba dužiny je žltá, táto sa úspešne prenáša aj do uvarených hľúz, čím hľuzy po ošúpaní získavajú na kvalite. Je zaradená do varného typu B najmä pre polopevnú textúru hľúz, strednú múčnatosť, strednú vlhkosť. Hľuzy po uvarení majú príjemnú až kukuričnú vôňu i chuť. Tmavnú len veľmi pomaly. Obsah škrobu v hľuzách je pomerne stabilný, pohybuje sa na úrovni 15 %.

Hľuzy sú stredne odolné proti mechanickému poškodeniu. Majú veľmi dobrú odolnosť proti chrastavitosti obyčajnej, čo sa zvlášť potvrdilo v roku 2006. Vzhľadom na dobrú dormanciu hľúz odroda nevyžaduje prísnejší režim skladovania. Podľa výsledkov testov odroda Nancy je rezistentná k rakovine zemiakovej rase D1 a háďatku zemiakovému patotypu Ro1.

# Annabelle (2006)

Pôvod: Holandsko, HZPC; Zástupca v SR: Ing. Toma, HZPC & APH, Poprad; Východiskový materiál: Nicola x Monalisa. Skorá odroda s kratšou dormanciou hľúz je určená na priamy konzum.

Na stredne vysokej rastline s trsom prechodného typu s tenkou stonkou vyrastajú menšie listy s otvorenou siluetou. Intenzita zeleného sfarbenia je svetlejšia. Úzke lístky zrastajú. Odroda nekvitne.

Má stredne rýchly počiatočný rast vňate i hľúz. Na základe dosiahnutej úrody počas dvojročného skúšania v ŠOS ju radíme medzi odrody so strednou úrodnosťou. Vytvára spravidla vyšší počet hľúz pod trsom. Odroda Annabelle vegetačnou dobou 126 dní je porovnateľná s kontrolnou odrodou Viola. Má strednú odolnosť proti plesni zemiakovej na vňati i na hľuzách. Ako stredne odolná je hodnotená vo vzťahu k vírusovým ochoreniam, najmä mozaikám.

Pod trsom vytvára stredne veľké hľuzy, ktoré sa vyznačujú vyrovnanou veľkosťou i tvarom. Dlhooválne hľuzy na povrchu s hladkou žltou šupkou majú na priereze žltú dužinu. Pre odrodu je charakteristická vysoká vonkajšia kvalita hľúz s veľmi plytkými očkami. Hľuzy po uvarení a ošúpaní sú farebne vyrovnané, žltšie. Majú príjemnú chuť, typickú kukuričnú vôňu, nižšiu múčnatosť a vyššiu pevnosť. Po uvarení netmavnú. Bola zaradená do varného typu BA, je vhodná najmä na šaláty a prílohy k jedlám. Pre hladkú šupku, vyrovnaný tvar je využiteľná na pranie.

Napriek hladkej šupke hľuzy nie sú náchylné na mechanické poškodenie. Pri zbere sa potvrdila vyššia odolnosť proti chrastavitosti obyčajnej, stredná proti koreňomoru ľuľkovému najmä na hľuzách. Odroda Annabelle je odolná proti háďatku zemiakovému patotypu Ro1 a rakovine zemiakovej rase D1.

# Mozart (2006)

Pôvod: Holandsko, HZPC; Zástupca v SR: Ing. Toma, HZPC & APH Poprad; Východiskový materiál: Redstar x Caesar. Stredne skorá, červenošupkatá, vysokoúrodná odroda je určená na priamy konzum.

Na tmavozelenej rastline s trsom prechodného typu vyrastajú stredne veľké listy, na ktorých sú hlavné žily intenzívne sfarbené antokyánom. Na matnom liste sa nachádza vysoký počet sekundárnych lístkov. Odroda intenzívne kvitne menšími červenofialovými kvetmi.

Má pomalší počiatočný rast nadzemnej časti. Napriek tejto skutočnosti pomerne rýchlo vytvára hľuzy. Odroda v ŠOS dosiahla úrodu 104 % v porovnaní s priemerom kontrolných odrôd, preto ju môžeme zaradiť medzi vysokoúrodné odrody. Je neskoršia o dva dni ako odroda Agria. V provokačných pokusoch dlho odolávala tlaku plesni zemiakovej na vňati. Odolnosť proti plesni zemiakovej na hľuzách je taktiež pomerne dobrá. Naopak je citlivejšia k vírusovým chorobám viac mozaikového typu ako PLRV vírusu.

Mozart vytvára pod trsom viac veľkosťou ako tvarom vyrovnané, oválne až guľatooválne hľuzy. Na povrchu s hladkou šupkou, plytkými očkami. Farba dužiny po rozrezaní hľuzy je svetložltá. Na základe varnej skúšky odroda Mozart bola zaradená do varného typu B. Hľuzy po uvarení sú žltšie, polopevné, stredne múčnaté. Majú prirodzenú vôňu i chuť. Po uvarení pomaly tmavnú. Obsah škrobu v hľuzách je na úrovni 15 %, pričom v suchších podmienkach sa škrobnatosť a zároveň múčnatosť môže mierne zvyšovať.

Hľuzy dobre odolávajú mechanickému poškodeniu. Počas ŠOS výskyt chrastavitosti obyčajnej na hľuzách nebol zistený na žiadnej zo skúšobných lokalít. Je odolná proti háďatku zemiakovému patotypu Ro1 a rakovine zemiakovej rase D1.

# Jupiter (2006)

Pôvod: Holandsko, HZPC; Zástupca v SR: Ing. Toma, HZPC & APH Poprad; Východiskový materiál: Saturna x HZ 83 KW 25. Stredne skorá odroda je určená na výrobu lupienkov.

Je vysoká rastlina, stonkového typu. Listy má stredne veľké s uzavretou siluetou. Na liste je veľa sekundárnych lístkov. Na úzkom lístku je viditeľná hlboká žilnatina. Veľké súkvetie je zložené so stredne veľkých kvetov bielej farby. Kvetné stopky sú sfarbene antokyánom do červena. Odroda intenzívne kvitne.

Vzhľadom na skutočnosť, že odroda počas vegetácie asimiluje vyšší obsah škrobu, má rýchly počiatočný rast vňate a dobru dynamiku narastania hľúz. Dosahované úrody sú porovnateľné s odrodami určenými na priamy konzum. Vegetačnou dobou 139 dní je o jeden deň skoršia ako odroda Agria.

Odroda Jupiter preukázala pomerne dobrú odolnosť proti plesni zemiakovej na vňati i na hľuzách. Najmä v degeneračnej oblasti napadnutie jednotlivých rastlín vírusmi bolo veľmi nízke, čo svedčí o dobrej rezistencii odrody proti vírusovým ochoreniam.

Dobrá úrodnosť odrody je založená na vyššej početnosti hľúz pod trsom, guľatooválneho tvaru, strednej veľkosti. Na povrchu so žltohnedou šupkou, stredne plytkými očkami. Farba dužiny na priereze je svetložltá. Obsah škrobu v hľuzách sa pohybuje v závislosti na ročníkoch a lokalitách medzi 18 – 21 %ami. To dáva predpoklad dosahovania vysokej výťažnosti zemiakových lupienkov. Lupienky po dosmažení sú svetlej farby, príjemnej chuti, dostatočne krehké. Pri vysokej škrobnatosti a zároveň vyššej úrodnosti odroda je vhodná i na priemyselné spracovanie.

Napriek vysokému obsahu škrobu v hľuzách, hľuzy majú pomerne dobrú odolnosť proti mechanickému poškodeniu. Odolnosť proti chrastavitosti obyčajnej je stredná. Na základe dosiahnutých výsledkov v ŠOS odroda Jupiter je rezistentná k háďatku zemiakovému patotypu Ro1 a rakovine zemiakovej rase D1.

# Voyager (2006)

Pôvod: Holandsko, HZPC; Zástupca v SR: Ing. Toma, HZPC & APH Poprad; Východiskový materiál: Redstar x Caesar. Stredne skorá, veľmi úrodná odroda určená na priamy konzum.

Na vysokej rastline stonkového typu vyrastajú veľké listy s uzavretou siluetou. Lístky majú pomerne hlbokú žilnatinu. Na kvetných stopkách sa nachádza silnejšie antokyánové sfarbenie. Malé biele kvety sú usporiadané do stredne veľkého súkvetia. Odroda intenzívne kvitne.

Napriek strednej skorosti odrody veľmi rýchlo vytvára mohutnú nadzemnú časť. Následne veľmi skoro tvorí stredný počet hľúz. Úrodou 118 % v porovnaní s priemerom kontrolných odrôd v skúškach vysoko prekonala kontrolné odrody. Dĺžkou vegetačnej doby je na úrovni s odrodou Agria. Najmä v provokačných pokusoch odroda Voyager preukázala pomerne dobrú prirodzenú odolnosť proti plesni zemiakovej na vňati i na hľuzách. Ako stredne odolnú ju hodnotíme vo vzťahu k vírusovým ochoreniam, najmä mozaikového typu.

Odroda Voyager má hľuzy oválneho až dlhooválneho tvaru, pričom pri dosahovaní vysokých úrod a nižšom počte nasadených hľúz majú tendenciu prerastať. Obyčajne väčšie hľuzy majú plytšie očká, na povrchu žltohnedú drsnejšiu šupku. Farba dužiny je svetložltá. Po uvarení sú svetlejšie, s prirodzenou vôňou, chuťou. Majú polopevnú konzistenciu, strednú múčnatosť. Pomerne dobrú trvanlivosť. Zaradená je do varného typu B. Okrajovo, pri dosiahnutí vyššej sušiny hľuzy sú vhodné i na výrobu lupienkov a hranolkov.

Pri prerastení hľúz môže dochádzať k zvýšenému mechanickému poškodeniu. Hľuzy sú stredne odolné proti chrastavitosti obyčajnej. Podľa skúšok odolnosti proti karanténnym organizmom odroda Voyager je rezistentná k rakovine zemiakovej, rase D1 a je silne náchylná k háďatku zemiakovému patotypu Ro1.

# Jelly (2006)

Pôvod: Nemecko, Europlant; Zástupca v SR: Gramina s.r.o., Poprad – Stráže; Východiskový materiál: Marabel x L 173. Stredne neskorá odroda s veľmi dobrou vnútornou kvalitou hľúz je určená na priamy konzum.

Má vysoký trs prechodného typu s hrubou hlavnou stonkou. Listy stredne veľké, na ktorých vyrastajú veľké lístky s matným povrchom. V stredne veľkom súkvetí sú usporiadané malé kvety bielej farby. Početnosť kvetov v poraste je nízka. Má pomalší počiatočný rast vňate, pomerne dobrú dynamiku narastania hľúz. Pod mohutnou nadzemnou časťou sa vytvára stredný počet oválnych hľúz. Úrodnosťou v ŠOS vysoko prekonala kontrolné odrody.

Na základe výsledkov pozorovaní odroda Jelly má strednú až vyššiu odolnosť proti plesni zemiakovej na vňati, dobrú na hľuzách. Odolnosť proti sledovaným vírusovým chorobám je na úrovni odrôd so strednou odolnosťou, ale dobroutoleranciou proti sledovaným vírusom. V množiteľskej oblasti z dôvodu nízkeho výskytu vírusových ochorení je u Jelly predpoklad výroby zdravého sadiva.

V závislosti na podmienkach pestovania pri nižšom počte hľúz pod trsom odroda môže prerastať. Hľuzy majú pomerne dobrú vonkajšiu, ale najmä vnútornú kvalitu. Žltošupké hľuzy majú na povrchu plytké očká, farba dužiny je žltá. Na základe hodnotenia hľúz po uvarení odroda Jelly bola zaradená do varného typu B. Pričom hľuzy sú žltšie, majú príjemnú vôňu, veľmi dobrú chuť. Polopevnú konzistenciu, strednú až mierne vyššiu múčnatosť. Po uvarení netmavnú. Pri mechanizovanom zbere sa potvrdila dobrá odolnosť hľúz proti mechanickému poškodeniu. Počas dvojročného skúšania odrody na hľuzách sa nevyskytla chrastavitosť obyčajná, čo svedčí o vysokej odolnosti odrody proti uvedenému patogénovi.

Podľa skúšok odolnosti proti karanténnym organizmom odroda Jelly je slabo rezistentná k háďatku zemiakovému patotypu Ro1 a rakovine zemiakovej rase D1.

# Svella (2006)

Pôvod: Výskumný a šľachtiteľský ústav zemiakársky Veľká Lomnica; Východiskový materiál: VL 124/87 x VL 29/82. Skorá, žltošupkatá odroda s dobrou vonkajšou kvalitou hľúz je určená na priamy konzum.

Odroda je stredne vysoká, listového typu s tenkou hlavnou stopkou. Nesie menšie listy, na ktorých vyrastajú veľké lístky s hlbšou žilnatinou. Na listoch sa nachádza veľký počet sekundárnych lístkov, naopak bočný lístok ich nemá. Červenofialové menšie kvety s malými bielymi vrcholmi sú usporiadané do malého súkvetia. Odroda kvitne s nízkou intenzitou.

Rýchlosť počiatočného rastu je silne závislá na príprave sadiva. Za predpokladu dobre pripravenej sadby má pomerne dobrú dynamiku narastania hľúz. Dĺžkou vegetačnej doby 128 dní je porovnateľná s kontrolnými odrodami Viola a Livera. Úrodnosťou zaostáva najmä za Liverou.

Na základe výsledkov získaných najmä z provokačných pokusov má strednú odolnosť proti plesni zemiakovej na vňati, vyššiu na hľuzách. Je senzitívnejšia k vírusovým chorobám na úrovni odrôd so strednou odolnosťou. Pri zbere v závislosti na lokalite sa potvrdil slabý výskyt koreňomora ľuľkového na hľuzách.

Odroda Svella v podmienkach s dostatkom zrážok v štádiu nasadzovania hľúz vytvára pod trsom stredný počet hľúz oválneho tvaru, strednej veľkosti, ktoré sú viac vyrovnané tvarom ako veľkosťou. Na povrchu so žltou, hladšou šupkou, plytkými očkami. Farba dužiny na priereze je svetložltá. Na základe stanovenia stolovej hodnoty, Svella bola zatriedená medzi odrody s varným typom B. Najmä pre polopevnú konzistenciu, strednú múčnatosť, ktorá v suchšom ročníku môže mierne vzrásť. Hľuzy po uvarení a ošúpaní sú žltšie, s klasickou zemiakovou vôňou i chuťou. Trvanlivosť hľúz po uvarení je stredná. Vplyvom mechanizovaného zberu nedochádza k väčšiemu poškodzovaniu hľúz. Je odolnejšia proti chrastavitosti obyčajnej.

Je rezistentná k rakovine zemiakovej rase D1 a háďatku zemiakovému patotypu Ro1.

# Rumelia (2006)

Pôvod: Výskumný a šľachtiteľský ústav zemiakársky Veľká Lomnica; Východiskový materiál: Livera x Rosara. Skorá, červenošupkatá odroda určená na priamy konzum.

Trs má stredne vysoký prechodného typu s menšími listami. Listy vytvárajú otvorenú siluetu. Na svetlejších terminálnych i bočných lístkoch vyrastá veľa sekundárnych lístkov. Odroda intenzívne kvitne. Farba kvetnej koruny je červenofialová. Vyznačuje sa veľmi rýchlym počiatočným rastom nadzemnej časti i rýchlou tvorbou hľúz. V sortimente stredne skorých odrôd dosiahla úrodu 99 % z priemeru kontrolných odrôd Agrie a Marabel.

Počas skúšok v skúšanom sortimente patrila medzi podstatne skoršie odrody. Prihliadnuc na termín fyziologického dozrievania, patrí medzi odrody so strednou odolnosťou proti plesni zemiakovej na vňati, lepšou na hľuzách. V degeneračnej i v sadivovej oblasti sa potvrdila vysoká odolnosť odrody proti sledovaným vírusovým ochoreniam. Výskyt koreňomora ľuľkového počas skúšok tak vo vegetácii ako aj na hľuzách bol len sporadický.

Odroda Rumelia má hľuzy guľatooválneho tvaru. Počtom nasadených hľúz pod trsom patrí medzi odrody stredne početné. Priemernú vonkajšiu kvalitu tvaru hľúz vytvárajú najmä stredne plytké očká na povrchu, mierne drsnejšia červená šupka. Farba dužiny na priereze je žltá. Veľkosťou stredne vyrovnané hľuzy po uvarení sú žltšie, s prirodzenou vôňou i chuťou. Majú strednú, pomerne stabilnú múčnatosť, strednú pevnosť. Odroda bola zaradená do varného typu B s horšou trvanlivosťou hľúz. Obsah škrobu v hľuzách sa pohybuje okolo 15 %. Hľuzy majú dobrú odolnosť proti mechanickému poškodeniu i proti chrastavitosti obyčajnej. Odroda Rumelia je odolná proti háďatku zemiakovému patotypu Ro1 a rakovine zemiakovej rase D1.

# Arielle (2005)

Veľmi skorá holandská konzumná odroda je určená na letný i jesenný konzum. Jej udržiavateľ je AGRICO B.A. Východiskový materiál: Nicola x AR 73-21-27

Arielle je pomerne vysoká rastlina listového typu s veľkými listami. Na lesklých lístkoch je nevýrazná plytká žilnatina. Početnosť sekundárnych lístkov na liste je vyššia. Kvitne s nízkou početnosťou bielych kvetov.

Vyznačuje sa veľmi rýchlym počiatočným rastom vňate, na ktorý nadväzuje rýchla tvorba hľúz. Už po 60 dňoch od výsadby, v kukuričnej výrobnej oblasti pod závlahou sa u odrody Arielle dosahujú úrody hľúz na úrovni 20 – 30t.ha-1 za predpokladu vhodného predklíčenia sadiva. Vytvára pod trsom stredný počet hľúz, oválneho tvaru, so žltou šupkou na povrchu, plytkými očkami. Farba dužiny je svetložltá. Po uvarení hľúz bola zaradená do varného typu B, s príjemnou vôňou, polopevnou konzistenciou, nižšou múčnatosťou. Obsah škrobu v hľuzách je pomerne stabilný, na úrovni 14 %.

Skoršie dozrieva oproti odrode Impala o tri dni. Odroda Arielle je stredne odolná proti plesni zemiakovej na vňati, viac na hľuzách. Je náchylnejšia k vírusovým ochoreniam, najmä mozaikového typu.

Hľuzy majú strednú odolnosť proti mechanickému poškodeniu, naopak sú odolnejšie proti chrastavitosti obyčajnej. Na základe skúšok rezistencie odroda Arielle je rezistentná k rakovine zemiakovej rase D1 a háďatku zemiakovému patotypu Ro1.

# Everest (2005)

Veľmi skorá holandská odroda je určená na letný i jesenný konzum. Pôvod má v Holandsku u firmy Handelmaatschappij Van Rijn b.v. Východiskový materiál: Spunta x Maradonna

Z mohutného trsu lisového typu s hrubou stonkou vyrastajú pomerne veľké listy, ktoré majú uzavretejšiu siluetu. Na lístkoch sýtozelenej farby je viditeľná hlbšia žilnatina. Veľké biele kvety sú usporiadané vo veľkom súkvetí. Odroda intenzívne kvitne.

Napriek skorosti, odroda má stredne rýchly počiatočný rast vňate. Pri vhodnom predklíčení hľúz dokáže vytvárať veľmi skorú úrodu hľúz konzumnej veľkosti. Pod trsom je menej početná. Odroda Everest má hľuzy oválneho tvaru, s plytkými očkami na povrchu a hladkou, žltou šupkou. farba dužiny je svetložltá. Hľuzy po uvarení boli zaradené do varného typu B. Sú žltšie, príjemnej, zemiakovej vône, polopevnej konzistencie, stredne múčnaté. Po uvarení mierne tmavnú. Obsah škrobu v hľuzách, v závislosti na vlhkostných podmienkach počas vegetácie, sa môže pohybovať v medziach 15 – 17 %.

V sortimente veľmi skorých odrôd je neskoršia. Jej úrodnosť je porovnateľná s odrodou Impala vo všetkých výrobných oblastiach. V provokačných pokusoch Everest preukázala strednú až vyššiu odolnosť proti plesni zemiakovej na vňati i na hľuzách. Množiteľnosť odrody je stredná.

Pri mechanizovanom zbere môže dochádzať k strednému poškodeniu najmä väčších hľúz. Odolnosť hľúz proti chrastavitosti obyčajnej je stredná až vyššia. Podľa výsledkov ŠOS odroda Everest je rezistentná proti rakovine zemiakovej rase D1 a háďatku zemiakovému patotypu Ro1.

# Fontane (2005)

Stredne skorá konzumná odroda je určená na priamy konzum i na výrobky. Bola vyšľachtená v Holandsku, udržiavateľ odrody je AGRICO B.A., východiskový materiál: Agria x AR 76-034-03.

Odroda Fontane má vyšší trs, prechodného typu. Na stonkách je viditeľné antokyánove sfarbenie. Listy sú väčšie, tmavozelené. Typické pre odrodu je silné zvlnenie okraja na lístku, ktorý je pomerne lesklý. Odroda má veľké súkvetie so stredne veľkými bielymi kvetmi. Kvetná stopka je zafarbená antokyánom do červena.

V skupine stredne skorých odrôd má pomerne rýchly počiatočný rast vňate a zároveň veľmi dobrú dynamiku narastania hľúz vyrovnaných veľkosťou i tvarom. Pod trsom vytvára stredný počet hľúz oválneho tvaru, s plytkými očkami a hladkou až mierne drsnejšou žltou šupkou. Farba dužiny je svetložltá. Na základe hodnotenia stolnej hodnoty bola zaradená do varného typu BC pri 17 -18% obsahu škrobu v hľuzách. Hľuzy po uvarení majú vyššiu múčnatosť, pomerne dobrú trvanlivosť. Odroda je vhodná aj na výrobky.

Patrí medzi odrody so strednou úrodnosťou, avšak s vysokou výťažnosťou konzumných hľúz. Je stredne odolná proti plesni zemiakovej na vňati, viac na hľuzách. %o vírusových chorôb v jednotlivých generáciách sadiva charakterizuje odrodu ako citlivejšiu k vírusom, najmä mozaikám.

Hľuzy nie sú náchylné k mechanickému poškodeniu ani ku chrastavitosti obyčajnej. Na základe výsledkov ŠOS odroda je náchylná s poľnou rezistenciou k rakovine zemiakovej rase D1 a je odolná proti háďatku zemiakovému patotypu Ro1.

# Husar (2005)

Stredne skorá odroda je určená na priamy konzum. Pôvodom z Rakúska, udržiavateľ odrody je Niederösterreichische saatbaugenossenschaft registriertegenossenschaft m.b.H. Východiskový materiál: Signal x BM 4115/12.

Na stredne vysokej rastline prechodného typu vyrastajú stredne veľké listy. Na liste sa nachádza veľký lístok. Farba rastliny je sýtozelená. Listy majú hlbokú žilnatinu. Početnosť sekundárnych lístkov na liste je vysoká. Odroda slabo kvitne stredne veľkými, bielymi kvetmi.

Je o deň neskoršia ako odroda Agria. Má pomalší počiatočný rast vňate, strednú dynamiku tvorby hľúz. Pod trsom sa obyčajne nachádza stredný počet hľúz, strednej veľkosti, ktoré sú viac vyrovnané tvarom ako veľkosťou. Odroda Husar má hľuzy oválneho tvaru, na povrchu s plytkými až stredne plytkými očkami, žltou, drsnejšou šupkou. Farba dužiny je sýtejšie žltá, pričom vnútornú farbu dužiny si hľuzy zachovávajú aj po uvarení. Odroda sa vyznačuje veľmi dobrou vnútornou kvalitou hľúz. Po uvarení hľuzy sú polopevné, až mierne pevnejšie, s príjemnou, kukuričnou vôňou, strednou múčnatosťou i štruktúrou. Okrajovo pri škrobnatosti hľúz na úrovni 15 -16% je využiteľná i na výrobky, s dobrou trvanlivosťou kaše.

Patrí medzi odrody so strednou úrodnosťou hľúz. Vyznačuje sa veľmi dobrou množiteľnosťou, odolnosťou proti sledovaným vírusovým ochoreniam. V provokačných pokusoch odroda preukázala pomerne dobrú prirodzenú odolnosť proti plesni zemiakovej najmä na vňati. Výskyt koreňomora ľuľkového pri zbere ako aj chrastavitosti obyčajnej bol len sporadický. Hľuzy sú odolnejšie proti mechanickému poškodeniu. Podľa výsledkov testov odroda Husar je odolná proti rakovine zemiakovej rase D1 a háďatku zemiakovému patotypu Ro1.

# Sázava (2005)

Skorá, červenošupkatá odroda je určená na priamy konzum. Bola vyšľachtená v Českej republike. Udržiavateľ odrody je Sativa Keřkov a.s. Východiskový materiál: Bö 6132/5 x KE 96.

Odroda Sázava má vysoký trs, listového typu, svetlejšej farby. Na stonke sa nachádza viditeľné antokyánové sfarbenie. Stredne veľké listy nesú vysoký počet sekundárnych lístkov. Typický je zvlnený okraj lesklého lístka. Kvetná stopka, ktorá nesie červenofialové kvety strednej veľkosti, je intenzívne zafarbená antokyánom. Odroda kvitne s malou intenzitou.

Veľmi rýchlo vzchádza, čo môže súvisieť s kratšou dormanciou hľúz. Má rýchly počiatočný rast vňate, strednú dynamiku narastania hľúz. Táto skutočnosť je vo veľkej miere ovplyvňovaná vyšším počtom hľúz pod trsom. Odroda Sázava má hľuzy oválneho tvaru, priemernej vonkajšej kvality. Na povrchu s plytkými očkami, hladkou šupkou. Farba dužiny je žltá. Po uvarení bola zaradená do varného typu B pri strednej múčnatosti, príjemnej vôni a pomerne dobrej trvanlivosti hľúz. Obsah škrobu v hľuzách v závislosti na ročníkoch je nižší, na úrovni 15 – 16 %.

V ŠOS úrodou prevýšila priemer kontrolných odrôd o 2 %á. V provokačných pokusoch sa u odrody Sázava potvrdila vyššia odolnosť proti plesni zemiakovej. Naopak, je citlivejšia k vírusovým ochoreniam. Sporadický výskyt vločkovitosti na hľuzách radí odrodu do skupiny odrôd so strednou odolnosťou proti koreňomoru ľuľkovému. Hľuzy sú odolnejšie proti mechanickému poškodeniu. Na základe skúšok rezistencie odroda Sázava je odolná rakovine zemiakovej rase D1 a je silne náchylná k háďatku zemiakovému patotypu Ro1.

# Ivana (2005)

Skorá odroda dlhooválneho tvaru, je určená na priamy konzum. Pochádza z Rakúska od firmy Niederösterreichische saatbaugenossenschaft registriertegenossenschaft m.b.H. Východiskový materiál: AR 83-3614 x Impala.

Na vyššom trse listového typu s tenšou hlavnou stonkou vyrastajú stredne veľké listy. Lístky sú lesklé, s hlbšou žilnatinou. Tak na liste ako aj na terminálnom lístku sa nachádza vysoký počet sekundárnych lístkov. Kvitne so strednou intenzitou. Kvetné puky sú silno sfarbené antokyánom do červena. Na rastline sa vytvárajú menšie biele kvety.

Napriek dobrej dormancii odroda Ivana má dobrú dynamiku narastania hľúz. Pod trsom vytvára stredný až vyšší počet hľúz vyrovnaných tvarom aj veľkosťou, vyznačujúcich sa veľmi dobrou vonkajšou i vnútornou kvalitou. Hľuzy na povrchu sú veľmi hladké, so žltou šupkou, veľmi plytkými očkami. Farba dužiny je žltá, pričom žltší vzhľad hľúz odroda si zachováva i po uvarení. Jej varný typ B vystihuje polopevnú konzistenciu, jemnejšiu štruktúru, príjemnú, až kukuričnú vôňu. Obsah škrobu v hľuzách je obyčajne nižší.

Napriek strednej úrodnosti sa u odrody dosahuje vysoká výťažnosť hľúz konzumnej veľkosti. V skupine skorých odrôd patrí medzi skoršie odrody. Má strednú odolnosť proti plesni zemiakovej, naopak veľmi dobrú rezistenciu proti sledovaným vírusovým ochoreniam. Stredný výskyt chrastavitosti obyčajne pri zbere radí Ivanu medzi odrody so strednou odolnosťou. Napriek hladkej šupke hľuzy nie sú náchylné na mechanické poškodenie. Na základe výsledkov ŠOS odroda Ivana je odolná rakovine zemiakovej rase D1 a háďatku zemiakovému patotypu Ro1.

# Evelin (2005)

Stredné skorá odroda je určená na priamy konzum, s možnosťou využitia i na výrobky. Odroda bola vyšľachtená na Výskumnom a šľachtiteľskom ústave zemiakárskom vo Veľkej Lomnici. Východiskový materiál: LH 129/85 x Torva.

Odroda Evelin má vysoký trs so stredne hrubou hlavnou stonkou. Na stonkách sa vytvárajú malé, tmavozelené listy. Na lístku je viditeľná hlbšia žilnatina. Stredne veľké súkvetie nesie pomerne malé kvety. Kvetné puky sú antokyánom sfarbené. Odroda kvitne s nízkou početnosťou bielych kvetov.

Veľmi rýchlo vytvára nadzemnú časť, dynamika narastania hľúz je pomerne dobrá. Najmä v rokoch s optimálnejšími vlahovými podmienkami vytvára pod trsom vyšší počet oválnych hľúz. Stredne veľké hľuzy sú vyrovnanejšie tvarom ako veľkosťou. Na povrchu s mierne drsnejšou žltou šupkou, plytkými očkami. Farba dužiny je svetložltá. Po uvarení hľuzy sú obyčajne mierne múčnatejšie, s polopevnou konzistenciou. Majú príjemnú vôňu i chuť. Po uvarení netmavnú. Odroda bola zaradená do varného typu B, pričom obsah škrobu v hľuzách sa môže zvyšovať v závislosti na vlahových podmienkach až na 17 %. Pri vyššej sušine napriek oválnejšiemu tvaru hľúz odroda je vhodná i na výrobu lupienkov a hranolkov.

Odroda Evelin patrí do skupiny odrôd so strednou úrodnosťou. O dva dni skoršie dozrieva ako odroda Agria. Vyznačuje sa pomerne dobrou prirodzenou odolnosťou proti plesni zemiakovej. Odolnosť proti vírusovým ochoreniam je taktiež veľmi dobrá. Sporadický výskyt vločkovitosti na hľuzách pri zbere upozorňuje na strednú odolnosť odrody proti koreňomoru ľuľkovému. Naopak, v procese mechanizovaného zberu nedochádza k nadmernému poškodzovaniu hľúz. Na základe výsledkov ŠOS odroda je odolná rakovine zemiakovej rase D1 a háďatku zemiakovému patotypu Ro1.

# Red Anna (2005)

Stredne skorá červenošupkatá odroda je určená na priamy konzum. Pôvodom z Čiech od firmy VESA Velhartice šlechtení a množení brambor, a.s. Východiskový materiál: Rosella x Pamir.

Na vysokej rastline listového typu vyrastajú stredne veľké listy s otvorenou siluetou. Napriek skutočnosti, že ide o červenošupkatú odrodu, na stonke je málo viditeľné slabé antokyánové zafarbenie. Bočné lístky nesú len málo menších sekundárnych lístkov. Malé, červenofialové kvety sú usporiadané v malom súkvetí. Odroda pomerne intenzívne kvitne.

Pomalšia dynamika narastania hľúz nemá vplyv na výšku dosahovaných úrod. Naopak, dĺžkou vegetačnej doby ale najmä úrodnosťou je porovnateľná s odrodou Agria. Odroda Red Anna má pod trsom vyšší počet guľatooválnych hľúz vyrovnaných tvarom i veľkosťou. Na povrchu s hladšou šupkou, veľmi plytkými očkami. Farba dužiny je tmavožltá. Žltší vzhľad hľúz po uvarení, príjemná vôňa, typická až kukuričná chuť, ale aj ďalšie jej vlastnosti vytvárajú u odrody veľmi dobrú vnútornú kvalitu hľúz. Pre polopevnú konzistenciu, jemnejšiu štruktúru bola zaradená do varného typu B. Obsah škrobu v hľuzách je nižší, na úrovni 14 %.

V provokačných pokusoch odroda Red Anna preukázala dobrú odolnosť proti plesni zemiakovej. Na základe výsledkov z jednotlivých presadieb je dobre množiteľná. Hľuzy sú odolnejšie proti mechanickému poškodeniu. Výskyt chrastavitosti obyčajnej na hľuzách v podmienkach ŠOS bol len minimálny. Na základe výsledkov ŠOS odroda Red Anna je odolná proti rakovine zemiakovej rase D1 a háďatku zemiakovému patotypu Ro1.

# Elisabeth (2005)

Skorá odroda, dlhooválneho tvaru je určená na priamy konzum. Bola vyšľachtená v Holandsku, udržiavateľom odrody je firma AGRICO B.A. Východiskový materiál: VE 82-96 x Cilena.

Odroda Elisabeth má vysoký trs listového typu. Listy má stredne veľké, sýtozelenej farby. Na lístku, ktorý je lesklý je typická pomerne hlboká žilnatina. List nesie vysoký počet sekundárnych lístkov. Odroda kvitne len veľmi ojedinele. Kvety sú menšie, bielej farby.

Vo svojom sortimente pomerne skoro nasadzuje hľuzy. Pod trsom sa obyčajne nachádza stredný až vyšší počet hľúz veľmi vyrovnaných veľkosťou i tvarom. Veľmi plytké očká, hladká šupka na povrchu vytvárajú predpoklady veľmi dobrej vonkajšej kvality hľúz. Žltú farbu dužiny si odroda zachováva i po uvarení. Je zaradená do varného typu B s veľmi dobrou vnútornou kvalitou hľúz. Hľuzy po uvarení sú polopevné až mierne pevnejšie, s príjemnou chuťou, nižšou múčnatosťou, jemnou štruktúrou. Obsah škrobu v hľuzách je stabilne nižší.

Odroda Elisabeth dosiahla úrodu v ŠOS porovnateľnú s priemerom kontrolných odrôd. Je stredne odolná proti plesni zemiakovej na vňati i na hľuzách. V degeneračných pokusoch sa preukázala vyššia citlivosť k vírusovým ochoreniam. Napriek veľmi hladkej šupke hľuzy sú odolnejšie proti mechanickému poškodeniu. Odolnosť odrody proti chrastavitosti obyčajnej je stredná až vyššia. Podľa výsledkov skúšok rezistencie odroda Elisabeth je slabo rezistentná k rakovine zemiakovej rase D1 a je odolná háďatku zemiakovému patotypu Ro1.

# Pamela (2005)

Červenošupkatá odroda Pamela je určená na priamy konzum. Pôvod má vo Francúzsku, udržiavateľom odrody je firma GERMICOPA SAS. Východiskový materiál: Mondial x Carmine.

Vysoká rastlina prechodného typu nesie stredne veľké listy, na ktorých sa vytvára vysoký počet sekundárnych lístkov. Farba trsu je sýtozelená, hlavné stonky sú antokyánom sfarbené intenzívne do červena. Vo veľkom súkvetí sú usporiadané červenofialové kvety strednej veľkosti. Intenzita kvitnutia je vysoká.

V ŠOS patrila medzi najúrodnejšie odrody. Pod trsom sa vytvára stredný, vo vlhkejšom roku až vyšší počet hľúz viac vyrovnaných tvarom ako veľkosťou. Obyčajne hľuzy strednej veľkosti majú na povrchu hladkú šupku, plytké očká. Tvar hľúz je oválny. Typická, pre odrodu Pamela, je svetlejšia až krémovo biela dužina. Aj pre mierne vyšší obsah škrobu bola zaradená do varného typu BC. Hľuzy po uvarení mierne tmavnú.

Dĺžka vegetačnej doby je na úrovni odrody Agria. Má rýchlejší počiatočný rast vňate, pomerne dobrú dynamiku narastania hľúz. V provokačných pokusoch odroda preukázala vyššiu odolnosť proti plesni zemiakovej. Naopak je citlivejšia k vírusovým ochoreniam. Hľuzy sú odolnejšie k mechanickému poškodeniu. Pri zbere bol evidovaný výskyt chrastavitosti obyčajnej na úrovni odrôd so strednou odolnosťou. Odroda má kratšiu dormanciu hľúz. Na základe sledovaných parametrov červenošupkatá odroda Pamela je rezistentná k rakovine zemiakovej rase D1 a silne náchylná k háďatku zemiakovému patotypu Ro1.

# Maestro (2005)

Stredne skorá odroda, pôvodom z Francúzska, je určená na priamy konzum. Udržiavateľom odrody je firma GERMICOPA SAS. Východiskový materiál: Agria x G 81 TT 155.1.

Odroda Maestro má stredne vysoký, polovzpriamený až rozprestretý trs prechodného typu s hrubou stonkou, na ktorej je viditeľné stredne silné antokyánové zafarbenie. List je stredne veľký, uzavretý. Odroda má stredne veľké súkvetie s bielymi kvetmi. Vonkajšia strana kvetnej koruny je sfarbená antokyánom.

Maestro má strednú dynamiku narastania hľúz. Pod trsom sa vytvárajú dlhooválne hľuzy strednej veľkosti vyrovnané tvarom aj veľkosťou. Na povrchu s plytkými očkami, hladkou žltou šupkou. Farba dužiny je svetložltá. Na základe skúšok varivosti odroda bola zaradená do varného typu B. Hľuzy sú po uvarení polopevné, so strednou až nižšou múčnatosťou, príjemnej zemiakovej chuti i vône. Po uvarení netmavne. Obsah škrobu v hľuzách je pomerne stabilný, na úrovni 14 %.

S dĺžkou vegetačnej doby 134 dní patrí vo svojom sortimente medzi skoršie odrody so strednou úrodnosťou hľúz. V provokačných pokusoch odroda preukázala strednú odolnosť proti plesni zemiakovej na vňati, vyššiu na hľuzách. Odolnosť proti vírusovým ochoreniam je stredná, s vyššou citlivosťou k mozaikám. V procese mechanizovaného zberu nedochádza k vyššiemu poškodzovaniu hľúz. Odolnosť hľúz proti chrastavitosti obyčajnej je na úrovni odrôd so strednou odolnosťou.

Odroda Maestro je stredne náchylná k rakovine zemiakovej rase D1 a je odolná k háďatku zemiakovému patotypu Ro1.

# Clarissa (2005)

Stredne skorá, nemecká odroda je určená na priamy konzum. Udržiavateľom odrody je firma Europlant Pflanzenzucht GmbH. Východiskový materiál: B720024-86N x Lyra.

Vysoká, vzpriamená rastlina svetlejšej farby, listového typu nesie stredne veľké listy. Hlavná stonka je hrubá, lístky majú plytšiu žilnatinu, matnejší povrch. V súkvetí vyrastajú stredne veľké, svetlé, červenofialové kvety. Odroda intenzívne kvitne.

Žltošupkatá odroda Clarissa má pomalší štart, na ktorý nadväzuje pomalšia dynamika narastania hľúz. Avšak konečná úroda je lepšia ako priemer kontrolných odrôd. Nasadenie hľúz oválneho tvaru pod trsom je spravidla vyššie. Hľuzy s hladkou šupkou, plytkými očkami majú pomerne dobrú vonkajšiu kvalitu. Po uvarení odroda bola zaradená do varného typu B pre polopevnú konzistenciu, strednú múčnatosť. Hľuzy majú príjemnú vôňu i chuť, trvanlivosť hľúz je veľmi dobrá.

Vo svojej skorostnej skupine patrí medzi neskoršie odrody. V provokačných pokusoch odroda preukázala vyššiu odolnosť proti plesni zemiakovej na vňati i na hľuzách. Odolnosť proti vírusovým chorobám môžeme hodnotiť ako strednú. Pri mechanizovanom zbere dochádza k strednému poškodzovaniu hľúz. Odolnosť proti chrastavitosti obyčajnej je na úrovni odrôd so strednou odolnosťou. Podľa výsledkov skúšania odroda je slabo rezistentná k rakovine zemiakovej rase D1 a je odolná háďatku zemiakovému patotypu Ro1.

# Angela (2004)

Veľmi skorá nemecká konzumná odroda je určená na letný i jesenný konzum. Jej udržiavateľ je Europlant Pflanzenzucht GmbH, Východiskový materiál: 138/86/4368 x 654/86/6143

Odroda Angela má vysoký trs prechodného typu s tenšou stonkou. Na liste - s otvorenou siluetou – sú výrazné pomerne veľké lístky svetlejšej farby s plytkou žilnatinou. Na lístku ako aj na bočných lístkoch sa nachádza vysoký počet sekundárnych lístkov. Biele kvety sú usporiadané v stredne veľkom súkvetí. Kvitne pomerne intenzívne.

Žltohľuzá odroda Angela vytvára pod trsom stredný počet hľúz vyrovnaných tvarom i veľkosťou. Oválne hľuzy majú na priereze žltú dužinu. Stále žlté sfarbenie si zachovávajú aj po uvarení a ošúpaní. Radíme ju do varného typu B, s veľmi dobrou vonkajšou i vnútornou kvalitou hľúz.

Je skoršia v porovnaní s odrodou Impala o dva dni. Má strednú odolnosť proti plesni zemiakovej na vňati, vyššiu na hľuzách. Vo vzťahu k vírusovým ochoreniam preukázala strednú odolnosť najmä proti PVY vírusu. Výskyt chrastavitosti obyčajnej na hľuzách počas odrodových skúšok bol len ojedinelý. Napriek hladkej šupke na povrchu hľúz, veľmi plytkým očkám odroda nie je náchylná k mechanickému poškodeniu. Na základe skúšok rezistencie odroda Angela je rezistentná proti rakovine zemiakovej rase D1 a háďatku zemiakovému patotypu Ro1.

# Inova (2004)

Veľmi skorá holandská konzumná odroda je určená na letný i jesenný konzum. Jej udržiavateľ je Handelmaatschappij Van Rijn. Východiskový materiál: Nicola x Impala

Inova je stredne vysoká odroda s trsom prechodného typu. Na tenších stonkách vyrastajú listy s uzavretou siluetou, svetlejšej farby. Lesklejšie lístky majú plytkú žilnatinu. V malom súkvetí sú usporiadané menšie, biele kvety. Kvitne len veľmi ojedinele.

Pod trsom odroda Inova vytvára stredný až vyšší počet hľúz dlhooválneho tvaru, vyrovnaných veľkosťou i tvarom. Na povrchu so žltou, hladkou šupkou, veľmi plytkými očkami. Farba dužiny je svetložltá. Hľuzy zo skorších zberov po uvarení sú pevnejšie ako hľuzy po fyziologickom dozretí. Odroda je zaradená do varného typu B pre polopevnú konzistenciu hľúz, strednú až mierne vyššiu múčnatosť. Hľuzy majú príjemnú až kukuričnú vôňu, chuť, pomerne dobrú trvanlivosť po uvarení. Obsah škrobu v hľuzách sa pohybuje v medziach 15 - 16%.

Je o tri dni skoršia ako odroda Impala. Odroda Inova má strednú až nižšiu odolnosť proti plesni zemiakovej na vňati, naopak vyššiu na hľuzách. Je citlivejšia k vírusovým ochoreniam. Napriek hladkej šupke je odolnejšia proti mechanickému poškodeniu hľúz. Hľuzy sú odolnejšie proti chrastavitosti obyčajnej. Na základe skúšok rezistencie odroda Inova je rezistentná proti rakovine zemiakovej rase D1 a háďatku zemiakovému patotypu Ro1.

# Ramos (2004)

Holandská stredne skorá konzumná odroda je určená na priamy konzum s možnosťou využitia i na výrobky. Udržuje firma Handelmaatschappij Van Rijn. Východiskový materiál: Agria x VK 69-491

Na vysokej rastline listového typu s hrubou stonkou sa nachádzajú stredne veľké, sýtozelené listy. Na lístkoch je hmatateľná hlboká žilnatina. Rastlina nesie malé až stredné súkvetie s malými bielymi kvetmi. Na vonkajšej strane kvetnej koruny je viditeľné antokyánové sfarbenie. Odroda Ramos intenzívne kvitne.

V niektorých rokoch až veľkohľuzá odroda vytvára stredný počet hľúz pod trsom, ktoré sú viac vyrovnané veľkosťou ako tvarom. Na povrchu s hladkou, žltou šupkou, plytkými až stredne plytkými očkami, na priereze so svetložltou dužinou. Oválne hľuzy po uvarení sú svetlejšie, s príjemnou vôňou, mierne hrubšou štruktúrou. Je zaradená do varného typu BC. Pri vyššej sušine je využiteľná i na výrobu lupienkov a hranolkov.

Odroda Ramos je o 5 dní skoršia ako odroda Agria. Má veľmi dobrú dynamiku narastania hľúz, úroda v čase fyziologickej zrelosti je taktiež veľmi dobrá. V provokačných pokusoch sa potvrdila stredná odolnosť proti plesni zemiakovej na vňati, stredná až vyššia na hľuzách. Je citlivejšia k vírusovým chorobám pri dobrej tolerancii odrody voči virózam vo vzťahu na dosiahnutú výšku úrod v následných generáciách. Pri prerastaní hľúz môže dochádzať k zvýšenému mechanickému poškodeniu. Sporadický výskyt chrastavitosti obyčajnej pri zbere na hľuzách zaraďuje Ramos medzi odrody so strednou odolnosťou. Je rezistentná proti rakovine zemiakovej rase D1 a háďatku zemiakovému patotypu Ro1.

# Fanchette (2004)

Stredne skorá, červenošupkatá odroda s pevnejšou konzistenciou je určená na priamy konzum. Pôvodom z Francúzska od firmy GERMICOPA S.A. Východiskový materiál: g 82 TT 096.001 x Fortuna

Odroda Fanchette má veľké, tmavozelené listy s otvorenou siluetou. Charakteristický je veľký lístok. Na vysokej rastline listového typu sú v malom súkvetí uložené stredne veľké, červenofialové kvety s viditeľnými veľkými bielymi vrcholmi. Početnosť kvetov je vysoká.

Odroda je charakteristická veľmi dobrou vonkajšou i vnútornou kvalitou hľúz. Hľuzy strednej veľkosti s hladkou šupkou na povrchu, veľmi plytkými očkami a žltou dužinou sú vyrovnané veľkosťou i tvarom. Dlhooválny tvar si odroda zachováva v suchších podmienkach i v ťažšej pôde. Hľuzy po uvarení sú žltšie, príjemnej chuti i vône, pevnejšej konzistencie. Je zaradená do varného typu BA, vhodná najmä na prílohy k jedlám a šaláty.

V degeneračných pokusoch francúzska odroda bola náchylnejšia k vírusovým chorobám. Odolnosť proti plesni zemiakovej na vňati je stredná, na hľuzách o niečo vyššia. Vytvára obyčajne mierne vyšší počet hľúz pod trsom. Patrí v skupine stredne skorých odrôd k odrodám s kratšou vegetačnou dobou. Úrodnosť odrody Fanchette je na úrovni 80 – 90% z priemeru kontrolných odrôd. Hľuzy sú odolnejšie proti chrastavitosti obyčajnej. Pre vyrovnanú veľkosť v procese mechanizovaného zberu nedochádza k nadmernému poškodzovaniu hľúz. Na základe skúšok rezistencie odroda Fanchette je silne náchylná k rakovine zemiakovej rase D1 a háďatku zemiakovému patotypu Ro1.

# Lady Claire (2004)

Skorá holandská odroda je určená na výrobu lupienkov. Udržiavateľom odrody je firma C. Meijer. Východiskový materiál: Agria x KW – 78-34-470

Na rastline listového typu, ktorá je tmavozelená, sa nachádzajú väčšie listy s otvorenou siluetou. Na liste vyrastá veľa sekundárnych lístkov. Vo veľkom súkvetí sú usporiadané malé biele kvety. Odroda kvitne s nízkou intenzitou.

Prednosťou odrody je mierne vyššia početnosť hľúz pod trsom, ktoré sú viac veľkosťou ako tvarom vyrovnané. Strednej veľkosti, na povrchu so žltou, mierne drsnou šupkou, plytkými očkami. Oválny tvar vyhovuje požiadavkám na spracovanie - výrobu lupienkov. Tie sú po dosmažení svetložlté, farebne vyrovnané, dostatočne jemné. Obsah škrobu v hľuzách sa pohybuje na úrovni 18 %, čo dáva predpoklad dosiahnutia vysokej sušiny a zároveň dobrej výťažnosti lupienkov.

Odroda Lady Claire patrí medzi skoršie odrody v skorom sortimente. Rýchlo vytvára nadzemnú časť. Dosiahnutá úroda v štátnych odrodových skúškach (ŠOS) bola nižšia o 14% v porovnaní s priemerom kontrolných odrôd, ale je vyššia ako u porovnateľnej odrody Karlena. Skrátenie vegetačnej doby môže mať súvis aj s nižšou odolnosťou proti plesni zemiakovej na vňati. Odolnosť proti fytoftore na hľuzách je pomerne dobrá.

Pre vyššiu citlivosť voči vírusovým chorobám je ťažšie množiteľná. Pri zbere podľa ojedinelého výskytu chrastavitosti na hľuzách odrodu Lady Claire radíme medzi odrody odolnejšie proti chrastavitosti obyčajnej. Hľuzy sú taktiež odolnejšie mechanickému poškodeniu. Podľa ŠOS odroda je odolná rakovine zemiakovej rase D1 a háďatku zemiakovému patotypu Ro1.

# Presto (2004)

Veľmi skorá odroda je určená na letný i jesenný konzum. Udržiavateľ odrody je firma Europlant Pflanzenzucht. Bola vyšľachtená v Nemecku vo firme Böhm/Nordkartoffel Agrarprodukcion. Východiskový materiál: hybrid MV x Marabel

Odroda Presto má trs listového typu s veľkými listami, ktoré sú svetlejšej zelenej farby. Na povrchu lesklých listov je menej výrazná, plytšia žilnatina. Odroda intenzívne kvitne stredne veľkými kvetmi. Kvetná koruna je červenofialová, na ktorej sa nachádzajú stredne veľké biele vrcholy.

Početnosť hľúz pod trsom je stredná až mierne vyššia v závislosti na podmienkach pestovania. Oválne hľuzy sú vyrovnané tvarom, s veľmi plytkými očkami na povrchu, hladkou šupkou. Farba dužiny je svetložltá až žltá v závislosti na lokalite. Vysokú vnútornú kvalitu hľúz po uvarení si odroda zachováva pri veľmi skorých zberoch ako aj po fyziologickom dozretí hľúz. Odroda je zaradená do varného typu B s polopevnou dužinou, strednou až nižšou múčnatosťou. Po uvarení má príjemnú vôňu, až kukuričnú chuť. Hľuzy po uvarení netmavnú. Obsah škrobu v hľuzách sa pohybuje okolo 14 %.

Odroda Presto nepatrí medzi odrody na prvé zbery. Dobrú úrodu dosahuje asi po 80 dňoch od výsadby. V provokačných pokusoch preukázala strednú odolnosť proti plesni zemiakovej na vňati i na hľuzách. Má veľmi dobrú odolnosť proti sledovaným vírusovým ochoreniam. Hľuzy v procese mechanizovaného zberu dobre odolávali mechanickému poškodeniu. Má strednú odolnosť proti chrastavitosti obyčajnej. Napriek skutočnosti, že Presto patrí do skupiny veľmi skorých odrôd, hľuzy majú dlhšiu dormanciu, dobre skladujú. Na základe skúšok rezistencie odroda Presto je slabo rezistentná k rakovine zemiakovej rase D1 a háďatku zemiakovému patotypu Ro1.

# Steffi (2004)

Stredne skorá konzumná odroda je určená na priamy konzum. Udržiavateľom odrody je nemecká firma Saatzucht R. Pohl KG. Východiskový materiál: Solara x Stamm Pohl

Charakteristické pre odrodu Steffi sú bielo kvitnúce porasty. Kvitne veľmi intenzívne. Mohutná tmavozelená rastlina s hrubými stonkami nesie veľké listy s veľkými lesklými lístkami.

Oválne až dlhooválne hľuzy majú na povrchu plytké až stredne plytké očká, žltú, hladkú šupku. Farba dužiny na priereze je tmavožltá. Po uvarení si hľuzy zachovávajú žltší vzhľad. Majú príjemnú vôňu, až kukuričnú chuť. Sú polopevné, v závislosti od ročníka so strednou až mierne vyššou múčnatosťou. Po uvarení netmavne. Pri vyššom počte hľúz pod trsom obsah škrobu v hľuzách sa pohybuje v medziach 15 – 16 %. Vplyvom dobrej dormancie hľuzy dobre skladujú.

Má strednú dynamiku narastania hľúz, patrí vo svojom sortimente medzi neskoršie odrody. Odroda Steffi sa vyznačuje veľmi dobrou odolnosťou proti vírusovým chorobám so sporadickým výskytom zvinutiek. Podobne je vysoko hodnotená odolnosť proti plesni zemiakovej na vňati i na hľuzách. Odolnosť proti chrastavitosti obyčajnej na hľuzách je stredná. Pre vyrovnanú veľkosť hľúz pri zbere nedochádza k zvýšenému mechanickému poškodeniu hľúz. Je odolná proti rakovine zemiakovej rase D1 a háďatku zemiakovému patotypu Ro1.

# Almera (2004)

Skorá, vysokoúrodná odroda je určená na priamy konzum. Bola vyšľachtená v Holandsku firmou AGRICO Cooperative. Východiskový materiál: BM 77-2102 x AR 80-031-20

Stredne vysoká rastlina listového typu nesie väčšie listy s otvorenou siluetou, na ktorých vyrastajú stredne veľké lístky tmavšej farby. Na liste sa nachádza vysoký počet sekundárnych lístkov. V stredne veľkom súkvetí sú usporiadané menšie červenofialové kvety pomerne intenzívne zafarbené. Po odkvitnutí Almera vytvára veľa plodov.

Vyznačuje sa veľmi dobrou, najmä vonkajšou kvalitou hľúz. Predpokladom dobrej vonkajšej kvality je u odrody vyrovnaný oválny až dlhooválny tvar hľúz, veľmi plytké očká, žltá hladká šupka. Farba dužiny je svetložltá. Hľuzy po uvarení majú typicky zemiakovú chuť. Jemnejšiu štruktúru, nižšiu pevnosť úzko súvisiacu s mierne vyššou vlhkosťou. Po uvarení hľuzy si zachovávajú svetlejšie sfarbenie – netmavnú. Je zaradená do varného typu B. Obsah škrobu v hľuzách je obyčajne nižší.

Má stredne rýchly počiatočný rast vňate, veľmi dobrú, skorú dynamiku narastania hľúz. Vegetačná doba je porovnateľná s odrodou Karin. Má strednú odolnosť proti plesni zemiakovej na vňati i na hľuzách. Na základe výskytu vírusových chorôb v jednotlivých presadbách je ťažšie množiteľná pri dobrej tolerancii voči vírusovým ochoreniam vo vzťahu na dosahovanú výšku úrod. Odroda pod trsom vytvára obyčajne väčšie hľuzy, dôsledkom čoho môže dôjsť pri zbere k zvýšenému mechanickému poškodeniu. Odolnosť hľúz proti chrastavitosti obyčajnej je dobrá. Hľuzy počas skladovania preukázali strednú dormanciu. Na základe skúšok rezistencie odroda Almera je odolná k rakovine zemiakovej rase D1 a háďatku zemiakovému patotypu Ro1.

# Princess (2004)

Skorá odroda s nižším obsahom škrobu v hľuzách je určená na priamy konzum. Pôvodom od nemeckej firmy SAKA-RAGIS Pflanzenzücht Východiskový materiál: Dunja x Arnika

Bielokvitnúca odroda Princess má stredne vysoký trs listového typu s tenkou stonkou. Na stredne veľkom liste vyrastá užší lístok. Menšie kvety sú umiestnené v stredne veľkom súkvetí. Kvitne so strednou intenzitou.

Nasadzuje pomerne vysoký počet hľúz pod trsom oválneho tvaru. Na povrchu s plytkými očkami, žltou hladkou šupkou. Farba dužiny je žltá, v závislosti na lokalite až sýtožltá. Typický pre odrodu je nízky obsah škrobu v hľuzách, ktorý si zachováva aj v suchších rokoch, kedy mnohé odrody sú rozvarivejšie. Spĺňa podmienky pre zaradenie do varného typu B. Po uvarení hľuzy sú žltšie, majú jemnú štruktúru, polopevnú konzistenciu, veľmi nízku múčnatosť. Tmavnú len veľmi pomaly.

Úrodou prekonala kontrolné odrody o 14 %. Má pomerne dobrú dynamiku narastania hľúz. Vegetačnou dobou 125 dní je na úrovni odrody Karin. Má strednú odolnosť proti plesni zemiakovej na vňati, vyššiu na hľuzách. Pomerne nízky výskyt vírusových chorôb najmä v sadivovej, primeraný v degeneračnej oblasti dáva dobré predpoklady pre výrobu sadby.

Stredná veľkosť hľúz napriek hladkej šupke umožňuje zber bez väčšieho mechanického poškodenia. V rokoch s výskytom chrastavitosti obyčajnej bol na hľuzách evidovaný len veľmi nízky výskyt tohto patogénu. Odroda Princess je silne náchylná k rakovine zemiakovej rase D1 a háďatku zemiakovému patotypu Ro1.

# Katka (2004)

Skorá odroda s veľmi dobrou vonkajšou kvalitou hľúz je určená na priamy konzum. Česká odroda bola vyšľachtená na šľachtiteľskej stanici v Keřkove Východiskový materiál: Karin x KE 509/28

Na stredne vysokej rastline listového typu vyrastajú stredne veľké listy s uzavretou siluetou. Väčší lístok má plytšiu žilnatinu, matnejší vzhľad. Na terminálnom lístku sa nachádza vysoký počet sekundárnych lístkov. Odroda skoro vôbec nekvitne. Pri ojedinelom kvitnutí farba kvetov je svetlejšia, červenofialová.

Oválne hľuzy, na povrchu so žltou hladkou šupkou majú veľmi plytké, skoro neviditeľné očká. Odroda nasadzuje stredný počet hľúz pod trsom, na priereze so žltou dužinou. Podľa konzistencie a múčnatosti odroda. Katka je zaradená do varného typu B. Hľuzy po uvarení majú príjemnú vôňu i chuť. Trvanlivosť hľúz je stredná. Obsah škrobu v hľuzách je okolo 15 %.

Je o dva dni neskoršia ako odroda Karin. V provokačných pokusoch dobre odolávala plesni zemiakovej na vňati i na hľuzách. Veľmi cenená je vysoká odolnosť proti vírusovým ochoreniam, najmä PVY vírusu. Pri zbere napadnutie hľúz chrastavitosťou obyčajnou bolo veľmi nízke. Stredný výskyt vločkovitosti na hľuzách radí Katku medzi odrody so strednou odolnosťou proti koreňomoru ľuľkovému. Odroda dobre skladuje, pre strednú dormanciu hľúz je potrebné udržovať počas skladovania nižšie teploty. Odroda Katka je rezistentná k rakovine zemiakovej rase D1 a náchylná k háďatku zemiakovému patotypu Ro1.

# Daisy (2004)

Stredne skorá odroda je určená najmä na výrobu hranolkov. Pôvodom z Francúzska od firmy GERMICOPA S.A. Východiskový materiál: Gipsy x Culpa

Pre odrodu je charakteristický sýtejší, modrofialový, stredne veľký kvet. Intenzita kvitnutia je pomerne vysoká. Na mohutnej rastline prechodného typu s hrubou stonkou vyrastajú veľké listy. Lístok je pomerne silne zvlnený s viditeľnou hlbšou žilnatinou.

Odroda Daisy má hľuzy dlhooválneho až oválneho tvaru, s plytkými očkami na povrchu, žltou, v závislosti na pôdnom druhu hladkou až mierne drsnou šupkou. Farba dužiny je svetložltá. Veľkohľuzosť i dlhší tvar hľúz dáva predpoklady pre výrobu dlhších hranolkov. Tieto sú po dosmažení dostatočne svetlé, obyčajne suchšie. Hľuzy po uvarení pre vyššiu múčnatosť boli zaradené do varného typu CB. Odroda pre lepšiu dormanciu hľúz sa dobre skladuje.

Napriek skorosti, ktorá je porovnateľná s odrodou Agria, má pomerne dobrú dynamiku narastania hľúz. Je náchylnejšia k vírusovým ochoreniam, naopak odolnejšia proti plesni zemiakovej na vňati i na hľuzách. Pri zbere boli hľuzy bez výskytu vločkovitosti, so stredným výskytom chrastavitosti obyčajnej najmä pôvodom z ľahších pôd. Pomerne veľké hľuzy nie sú náchylne k mechanickému poškodeniu. Na základe výsledkov skúšok odroda Daisy je odolná proti rakovine zemiakovej rase D1 a háďatku zemiakovému patotypu Ro1.

# Bellarosa (2004)

Veľmi skorá, červenošupkatá odroda je určená na letný i jesenný konzum. Udržiavateľom odrody je Europlant Pflanzenzucht – Nemecko. Východiskový materiál: Stamm L x Vineta

Odroda Bellarosa má vysoký trs prechodného typu s hrubou stonkou. Vedľa úzkeho lístka vyrastá veľa sekundárnych lístkov. V malom súkvetí sú uložené pomerne veľké červenofialové kvety, na ktorých sú viditeľné stredne veľké biele vrcholy. Odroda pomerne intenzívne kvitne.

Nasadzuje nižší počet hľúz oválneho tvaru. Hlavným úrodotvorným prvkom je veľkosť hľúz. Hľuzy na povrchu majú hladkú, v závislosti na lokalite pestovania až drsnejšiu šupku, stredne plytké očká. Farba dužiny je svetložltá až žltá. Hľuzy po uvarení sú polopevné, so strednou až nižšou múčnatosťou. Spĺňajú požiadavky pre zaradenie do varného typu B. Napriek červenej šupke bezprostredne po uvarení netmavnú. Dobre skladuje. Predpokladom dosiahnutia skorej úrody je skoré vhodné predklíčenie sadby.

Vegetačnou dobou sa radí v skupine veľmi skorých odrôd medzi neskoršie odrody. V provokačných pokusoch preukázala strednú odolnosť proti plesni zemiakovej na hľuzách i na vňati. Odolnosť proti sledovaným vírusovým ochoreniam je veľmi dobrá. Hľuzy sú odolnejšie proti chrastavitosti obyčajnej, napriek veľkosti sú odolnejšie proti mechanickému poškodeniu. Podľa výsledkov testov na karanténne organizmy odroda Bellarosa je rezistentná k rakovine zemiakovej rase D1 a háďatku zemiakovému patotypu Ro1.

# Camilla (2004)

Skorá odroda je určená na priamy konzum i na výrobky. Bola vyšľachtená v Nemecku, udržiavateľ odrody je Europlant Pflanzenzucht. Východiskový materiál: hybrid Bn x hybrid AM

Pre odrodu Camilla je charakteristický vyšší trs prechodného typu s hrubšou stonkou a stredne veľkým listom. Na lístku tmavozelenej farby je hmatateľná hlbšia žilnatina. Kvetná stopka je antokyánom sfarbená do červena. Početnosť červenofialových kvetov v poraste je nízka.

Camilla má hľuzy oválneho tvaru vyrovnané veľkosťou i tvarom. Nasadzuje pod trsom stredný počet hľúz, ktoré sú na povrchu s veľmi plytkými očkami, žltou, častejšie hladkou ako mierne drsnejšou šupkou. Žltá farba dužiny dáva žltší vzhľad hľuzám po uvarení. Pre vyššiu múčnatosť, polopevnú až mierne redšiu konzistenciu je zaradená do varného typu BC. Napriek vyššej múčnatosti hľuzy majú veľmi dobrú vnútornú kvalitu. Odroda je vhodná i na výrobu lupienkov a hranolkov.

Patrí medzi skoršie odrody s dobrou dynamikou narastania hľúz. Má strednú odolnosť proti plesni zemiakovej na vňati, vyššiu na hľuzách. Vysoko je hodnotená odolnosť proti sledovaným vírusovým ochoreniam. Obyčajne dobrá vyrovnanosť hľúz veľkosťou zamedzuje ich zvýšenému mechanickému poškodzovaniu. Výskyt chrastavitosti obyčajnej na hľuzách počas odrodových skúšok bol len veľmi ojedinelý. Odroda Camilla je silne náchylná k rakovine zemiakovej rase D1 a rezistentná k háďatku zemiakovému patotypu Ro1.

# Tresor (2003)

Veľmi skorá konzumná odroda určená na priamy letný i skorý jesenný konzum. Holandská odroda, jej udržiavateľom je firma Agrico B. A. Východiskový materiál: Corine x Fresco

Na stredne vysokej rastline prechodného typu sa nachádzajú väčšie listy, ktoré majú otvorenú siluetu. Na lístku je viditeľná pomerne hlboká žilnatina i vysoký lesk lístka. Na malom súkvetí sú malé červenofialové kvety. Odroda kvitne s nízkou intenzitou, pričom sa vyvíja veľmi málo plodov.

Odroda Tresor vytvára pod trsom stredný až nižší počet hľúz oválneho tvaru, menej vyrovnaných veľkosťou i tvarom. Na povrchu so stredne drsnou žltou šupkou, plytkými očkami. Farba dužiny je svetložltá. Hľuzy po uvarení boli zaradené do varného typu B s pomerne dobrou trvanlivosťou.

Napriek dlhšej vegetačnej dobe odroda Tresor vo svojom sortimente má dobrú dynamiku narastania hľúz, pri dobrej výťažnosti hľúz konzumnej veľkosti. Je stredne odolná proti plesni zemiakovej na vňati i na hľuzách. Naopak veľmi dobrý zdravotný stav prvej a druhej presadby dáva predpoklad dobrej množiteľnosti odrody.

Nízke %o poškodenia hľúz pri mechanizovanom zbere radí Tresor medzi odrody s dobrou odolnosťou proti mechanickému poškodeniu. Podľa skúšok rezistencie odroda Tresor je odolná k rakovine zemiakovej rase D1 a háďatku zemiakovému patotypu Ro1. V podmienkach so silným výskytom plesne zemiakovej včasnou desikáciou porastu zabránime prechodu choroby z nadzemnej časti do hľúz.

# Magda (2003)

Veľmi skorá konzumná odroda určená na priamy letný i jesenný konzum. Pochádza z Českej republiky, udržiavateľom odrody je firma Vesa Velhartice. Východiskový materiál: E 399/1 x Ausonia

Odroda Magda vytvára nižší trs listového typu so stredne veľkými listami. Má väčšie lístky s plytšou žilnatinou. Stredne veľké biele kvety sú usporiadané v malom súkvetí. Po odkvitnutí na rastline sa plody nevytvárajú alebo len veľmi ojedinele. Kvitne s nízkou intenzitou.

Žltošupkatá odroda Magda má veľmi krátku vegetačnú dobu s veľmi rýchlou a skorou tvorbou hľúz. Pri strednej početnosti pod trsom vytvára hľuzy guľatooválneho tvaru, s plytkými očkami, svetložltou dužinou na priereze. Vysoko je hodnotená vnútorná kvalita hľúz tak pri veľmi skorých zberoch ako aj vo fyziologickej zrelosti. Zaradenie odrody do varného typu BA je najmä pre pevnejšiu konzistenciu hľúz po uvarení, jemnejšiu štruktúru. Hľuzy po uvarení tmavnú len veľmi pomaly.

Je odolnejšia proti sledovaným vírusovým chorobám. Krátka vegetačná doba odrody Magda má kladný vplyv na strednú odolnosť proti plesni zemiakovej na vňati i na hľuzách. Hľuzy sú odolnejšie proti chrastavitosti obyčajnej, stredne odolné mechanickému poškodeniu. Podľa skúšok rezistencie odroda Magda je odolná k rakovine zemiakovej rase D1 a silne náchylná k háďatku zemiakovému patotypu Ro1.

# Rosanna (2003)

Skorá, červenošupkatá odroda určená na priamy konzum. Pôvodom z Francúzska, od firmy Germicopa S.A. Východiskový materiál: Mondial x Carmine

Trs má polovzpriamený až rozprestretý, listového typu. Hrubšia stonka nesie pomerne veľký list s typickou, pre odrodu, tmavozelenou farbou a intenzívnym antokyanovým zafarbením hlavnej žily. Na liste sa nachádzajú v hojnom počte sekundárne lístky. Odroda intenzívne kvitne, farba kvetu je červenofialová.

Odroda Rosanna má hľuzy vyrovnané veľkosťou i tvarom, dlhooválneho až dlhého tvaru. Na povrchu s hladkou šupkou, veľmi plytkými očkami. Netypická pre konzumnú odrodu je dužina svetlej až krémovo bielej farby. Pod trsom sa nachádza obyčajne stredný až vyšší počet hľúz. Je zaradená do varného typu B, najmä pre nižšiu múčnatosť hľúz po uvarení, mierne redšiu konzistenciu. Hľuzy majú strednú trvanlivosť, nižšiu múčnatosť.

Rosanna patrí medzi odrody s vysokou úrodnosťou. Vo svojom sortimente má dlhšiu vegetačnú dobu. Je stredne odolná vo vzťahu k plesni zemiakovej na vňati i na hľuzách. Má nižšiu odolnosť proti vírusovým chorobám, najmä mozaikového typu.

Hľuzy sú odolnejšie proti chrastavitosti obyčajnej, pomerne odolné mechanickému poškodeniu.

Podľa výsledkov karanténneho laboratória odroda Rosanna je odolná proti rakovine zemiakovej rase D1 i proti háďatku zemiakovému patotypu Ro1. Je náročná na výrobu sadiva.

# Markies (2003)

Stredne neskorá odroda určená na výrobky i na priamy konzum. Vyšľachtená v Holandsku, udržovateľ odrody je firma Agrico B.A. Východiskový materiál: Fianna x Agria

Odroda Markies má veľmi vysoký trs prechodného typu s hrubou hlavnou stonkou. Listy sú veľké, tmavozelenej farby, na ktorých v hojnom počte sa nachádzajú sekundárne lístky. Odroda s bielymi kvetmi kvitne pomerne intenzívne. Plody rastlina nevytvára.

Dlhooválne hľuzy majú na povrchu žltú, stredne drsnú šupku, plytké očká. Na priereze žltú dužinu. Odroda Markies nasadzuje nižší počet hľúz pod trsom, ktoré sú v priemere pri vyššej úrodnosti väčšie. Mierne prerastanie hľúz je žiaducou vlastnosťou najmä pre výrobcov hranolkov. Po uvarení hľuzy vykazujú vyššiu múčnatosť, mierne nižšiu pevnosť, pomerne dobrú trvanlivosť. Bola zaradená do varného typu BC. Odolnosť hľúz proti chrastavitosti obyčajnej je stredná, proti mechanickému poškodeniu aj u väčších hľúz dobrá. Dobre sa skladuje.

Pomerne dobrý zdravotný stav v jednotlivých presadbách dáva u odrody Markies predpoklad dobrej množiteľnosti. Má vyššiu odolnosť proti plesni zemiakovej na vňati, strednú na hľuzách. Výskyt alternáriovej škvrnitosti na listoch v r. 2001 nemal výrazný vplyv na zníženie úrody.

Podľa výsledkov ŠOS odroda Markies je silne náchylná k rakovine zemiakovej rase D1 a slabo náchylná k háďatku zemiakovému patotypu Ro1. Vzhľadom na silnú náchylnosť na pôvodcu rakoviny zemiakovej rasu D1 odporúčame ju pestovať len na produkčných plochách kukuričnej výrobnej oblasti.

# Vitara (2003)

Skorá konzumná odroda Vitara určená na priamy konzum. Nemecká odroda, jej udržiavateľom je firma Europlant Pflanzenzucht. Východiskový materiál: Solara x 4134/13

Stredne vysoká až vysoká rastlina prechodného typu s tenšou stonkou má stredne veľké listy s otvorenou siluetou. Na malom lesklom lístku možno vidieť silnejšie zvlnenie okraja. Kvety sú malé, červenofialovej farby, na ktorých sú výrazné veľké biele vrcholy. Početnosť kvetov je nízka.

Dlhšia dormancia hľúz má vplyv na pomalší počiatočný rast vňate. Pri 99 % úrode dosiahnutej v ŠOS, v porovnaní s priemerom kontrolných odrôd, sa dosahuje vysoká výťažnosť konzumných hľúz vyrovnaných veľkosťou. Odroda Vitara vytvára stredný počet hľúz pod trsom oválneho tvaru, so žltou šupkou, plytkými očkami, žltou dužinou. Po uvarení hľuzy majú príjemnú chuť, až kukuričnú vôňu, žltší vzhľad. Po uvarení netmavnú. Je zaradená do varného typu B. Obsah škrobu v hľuzách je na úrovni 14 %.

Vitara vo svojom sortimente patrí medzi neskoršie odrody. Najmä v roku 2002 preukázala vysokú odolnosť proti plesni zemiakovej na vňati i na hľuzách. Taktiež má vyššiu odolnosť proti vírusovým ochoreniam.

Hľuzy sú odolnejšie proti mechanickému poškodeniu. Odroda sa dobre skladuje. Na základe získaných výsledkov odroda Vitara je rezistentná k rakovine zemiakovej rase D1 a háďatku zemiakovému patotypu Ro1. Na základe sporadického výskytu koreňomora ľuľkového na hľuzách počas ŠOS, odporúčame pred výsadbou morenie sadiva.

# Arnova (2003)

Skorá, vysokoúrodná odroda určená na priamy konzum. Holandská odroda od firmy Agrico B.A. Východiskový materiál: Obelix x AR 76-168-1

Má vyšší trs listového typu s hrubými stonkami. Typický je veľmi veľký list s uzavretou siluetou a veľkým lesklým lístkom. Rastlina intenzívne kvitne na bielo. Kvety sú stredne veľké, početnosť plodov po odkvitnutí nízka.

Odroda vytvára nižší počet hľúz pod trsom, ktoré majú tendenciu prerastať. Sú oválneho tvaru, so žltou, stredne drsnou šupkou, plytkými očkami. Farba dužiny je svetložltá. Po uvarení spĺňali podmienky pre zaradenie do varného typu B, pri nižšej múčnatosti, mierne vyššej vlhkosti. Po uvarení mierne tmavnú. Obsah škrobu v hľuzách je nižší, obyčajne okolo 12-13 %.

Má strednú až vyššiu odolnosť proti plesni zemiakovej na vňati, strednú na hľuzách. Je citlivejšia k vírusovým ochoreniam najmä mozaikového typu. Počas ŠOS na hľuzách koreňomor ľuľkový ani chrastavitosť obyčajná sa nevyskytovali. Odroda má strednú dormanciu hľúz.

Podľa skúšok rezistencie odroda Arnova je silne náchylná k rakovine zemiakovej rase D1 a je odolná proti háďatku zemiakovému patotypu Ro1. Z dôvodu silnej náchylnosti k rakovine zemiakovej odporúčame odrodu pestovať len na produkčných plochách kukuričnej výrobnej oblasti.

# Komtesa (2003)

Skorá česká odroda určená na priamy konzum od firmy Sativa Keřkov a.s. Východiskový materiál: 6.462.229/77 x Ausonia

Vysoká rastlina prechodného typu nesie veľké, tmavozelené listy. Stredne veľký lístok je užší a matného vzhľadu. V pomerne veľkom súkvetí sú uložené stredne veľké červenofialové kvety, na ktorých sú jasne viditeľné biele vrcholy. Odroda intenzívne kvitne, pričom po odkvitnutí sa na rastline vytvára veľa plodov.

Úrodou prekonáva kontrolné odrody. Hľuzy so svetločervenou šupkou na povrchu sú menej vyrovnané tvarom, viac veľkosťou. Oválne hľuzy majú plytké očká, na priereze žltú dužinu. Početnosť pod trsom je stredná. Na základe varných skúšok odroda Komtesa bola zaradená do varného typu B. Hľuzy po uvarení majú žltší vzhľad, prirodzenú vôňu i chuť, jemnejšiu štruktúru. Po uvarení mierne tmavnú.

Odroda Komtesa v degeneračných skúškach preukázala vyššiu odolnosť proti sledovaným vírusovým chorobám. Odolnosť proti plesni zemiakovej na vňati i na hľuzách je na úrovni odrôd so strednou odolnosťou. Hľuzy sú odolnejšie proti mechanickému poškodeniu, odolné chrastavitosti obyčajnej. Podľa výsledkov skúšania odroda Komtesa je rezistentná k rakovine zemiakovej rase D1 i k háďatku zemiakovému patotypu Ro1.

Na základe občasného výskytu koreňomora ľuľkového na hľuzách počas ŠOS odporúčame morenie hľúz pred výsadbou. Je citlivejšia na postemergentnú aplikáciu 0,5 l.ha-1 prípravkom Sencor. Preto je potrebné upraviť dávku prípravku i spôsob aplikácie.

# Sinora (2003)

Skorá odroda určená na výrobu lupienkov, prípadne hranolkov. Pochádza z Holandska, udržiavateľom odrody je firma Agrico B.A. Východiskový materiál: Agria x AM 70-2166

Má vysoký, vzpriamený až polovzpriamený trs listového typu. Na liste tmavozelenej farby možno vidieť veľa sekundárnych lístkov. Vnútorná strana kvetnej koruny je biela, vonkajšia strana bielych kvetov je sfarbená antokyanom do fialová. Kvety sú malé. Odroda kvitne s nízkou intenzitou.

Pod trsom sa vytvárajú stredne guľatooválne hľuzy so žltohnedou šupkou na povrchu a stredne plytkými očkami. Farba dužiny je svetložltá. Je vhodná najmä na výrobu lupienkov, pričom lupienky sú jemné, svetlé, príjemnej zemiakovej chuti. Kvalita hranolkov je taktiež dobrá. Obsah škrobu v hľuzách sa pohybuje na úrovni 16 – 17 %. Hľuzy po uvarení sú múčnatejšie, suchšie – varného typu BC. Odroda je odolnejšia chrastavitosti obyčajnej.

Je skoršia v porovnaní s odrodou Karin o 2 dni, úrodnejšia ako porovnateľná odroda Karlena. Na základe hodnotenia zdravotného stavu jednotlivých presadieb odroda Sinora je náchylnejšia k vírusovým ochoreniam. Má strednú odolnosť proti plesni zemiakovej na vňati, vyššiu na hľuzách. Skladovateľnosť hľúz je dobrá. Vzhľadom k silnej náchylnosti na pôvodcu rakoviny odporúčame ju pestovať len na produkčných plochách kukuričnej výrobnej oblasti.

# Augusta (2003)

Skorá odroda určená na priamy konzum s možnosťou využitia i na výrobu lupienkov. Pôvodom z Nemecka od firmy Europlant Pflanzenzucht GmbH. Východiskový materiál: Bd 777 x Quarta

Odroda Augusta má rozprestretý rastový habitus. Na trse prechodného typu s pomerne tenkými stonkami vyrastajú veľké listy svetlejšej zelenej farby. Lístok je lesklý s plytkou žilnatinou. List nesie veľa sekundárnych lístkov. Odroda intenzívne kvitne červenofialovými menšími kvetmi.

Žltošupkatá odroda má na povrchu hľúz charakteristické červené očká. S hladkou šupkou, dužinou žltej farby. Početnosť hľúz pod trsom je obyčajne vyššia, pričom hľuzy guľatooválneho až oválneho tvaru sú vyrovnané veľkosťou i tvarom. Pri priemernej škrobnatosti hľúz 15-16 % po uvarení boli zaradené do varného typu B s veľmi dobrou vnútornou kvalitou hľúz. Odroda napriek nižšej sušine je využiteľná i na výrobu lupienkov.

Má kratšiu vegetačnú dobu, ktorá čiastočne ovplyvňuje i strednú odolnosť odrody proti plesni zemiakovej na vňati. Odolnosť proti plesni na hľuzách je naopak vyššia. Pomerne dobrý zdravotný stav v jednotlivých presadbách vytvára predpoklady dobrej množiteľnosti.

Počas ŠOS na hľuzách sa chrastavitosť obyčajná nevyskytovala. Dobre sa skladuje. Na základe ŠOS odroda Augusta je odolná háďatku zemiakovému patotypu Ro1 a rakovine zemiakovej rase D1. Je citlivejšia na postemergentnú aplikáciu 0,5 l.ha-1 prípravkom Sencor. Preto je potrebné upraviť dávku prípravku i spôsob aplikácie.

# Ditta (2003)

Stredne skorá šalátová odroda určená na priamy konzum. Udržiavateľ odrody je rakúska firma Niederösterreichische Saatbaugenossenschaft. Východiskový materiál: Bintje x Quarta

Ditta vytvára vysoký trs prechodného typu. List má veľký, sýtejšej farby s uzavretou siluetou. Na lístku možno vidieť pomerne hlbokú žilnatinu. Biele kvety sú usporiadané do stredne veľkého súkvetia. Početnosť kvetov je stredná.

Odroda Ditta patrí medzi odrody s pomalším počiatočným rastom. Pri strednej úrodnosti pod trsom sa nachádza stredný počet hľúz vyrovnaných veľkosťou. Dlhého tvaru s hladkou žltou šupkou, plytkými očkami. Farba dužiny je tmavožltá. Pre pevnú konzistenciu hľúz po uvarení bola zaradená do varného typu AB, s príjemnou chuťou i vôňou po uvarení, dobrou trvanlivosťou. Vhodná je najmä na šaláty. V procese mechanizovaného zberu hľuzy sú odolnejšie mechanickému poškodeniu. Počas ŠOS chrastavitosť obyčajná sa na hľuzách nevyskytovala.

Je citlivejšia k vírusovým ochoreniam, najmä mozaikového typu. V pokusoch bez ošetrovania odroda Ditta preukázala strednú odolnosť proti plesni zemiakovej na vňati, vyššiu na hľuzách. Pri priemerných podmienkach skladovania sa hľuzy veľmi dobre skladujú.

Odroda Ditta je rezistentná k rakovine zemiakovej rase D1 a háďatku zemiakovému patotypu Ro1. Z dôvodu strednej až nižšej odolnosti proti vírusovým chorobám je potrebné klásť zvýšený dôraz na dodržiavanie izolačných vzdialeností od susedných množiteľských porastov.

# Lady Florina (2003)

Skorá odroda Lady Florina určená na priamy konzum. Pôvodom holandská odroda od firmy C. Meijer B.V. Východiskový materiál: WS 73-3-391 x AM 83-307

Vysoká rastlina listového typu má hrubú hlavnú stonku. Listy sú veľké, sýtejšej zelenej farby. Silueta listov je uzavretá. Lístky sú slabo zbrázdené plytkou žilnatinou. Odroda nekvitne.

Má rýchlejší počiatočný rast vňate, dobrú dynamiku narastania hľúz. V ŠOS úrodou výrazne prekonala kontrolné odrody. Lady Florina vytvára pod trsom stredný počet hľúz veľmi vyrovnaných veľkosťou a tvarom. Vysokú vonkajšiu kvalitu hľúz charakterizuje hladká žltá šupka, veľmi plytké očká, pravidelný oválny až dlhooválny tvar. Farba dužiny je svetložltá. Je zaradená do varného typu B, pričom hľuzy po uvarení sú svetlejšie, majú jemnejšiu štruktúru, polopevnú konzistenciu. Po uvarení mierne tmavnú. Obsah škrobu v hľuzách je na úrovni 14%. Hľuzy napriek hladšej šupke sú odolnejšie k mechanickému poškodeniu, stredne odolné chrastavitosti obyčajnej. Prirodzená dormancia hľúz počas skladovania je stredne dlhá.

Prihliadnuc na stupeň skorosti, odroda Lady Florina preukázala strednú až vyššiu odolnosť proti plesni zemiakovej na vňati i na hľuzách. Na základe hodnotenia zdravotného stavu prvej presadby má strednú odolnosť proti sledovaným vírusovým ochoreniam. Podľa výsledkov karanténneho laboratória odroda Lady Florina je odolná proti rakovine zemiakovej rase D1 a háďatku zemiakovému patotypu Ro1.

# Rincona (2003)

Stredne skorá červenošupkatá odroda určená na priamy konzum. Pochádza z Nemecka, udržiavateľ odrody je firma Saka – Ragis Pflanzenzücht GbR. Východiskový materiál: Rosella x Pamir

Odroda Rincona má vysoký, vzpriamený trs prechodného typu s hrubou stonkou. Na rastline vyrastajú stredne veľké, tmavozelené listy, ktoré majú otvorenú siluetu. Na lístku je viditeľná hlboká žilnatina. V malom súkvetí sú usporiadané červenofialové menšie kvety, na ktorých sú jasné veľké biele vrcholy.

Má pomalšiu dynamiku narastania hľúz, avšak konečná úroda dosiahnutá v ŠOS je vyššia. Odrodu Rincona charakterizuje stredný počet hľúz pod trsom, oválneho tvaru, s drsnejšou šupkou na povrchu. Farba dužiny je tmavožltá. Na základe skúšok varivosti je zaradená do varného typu B s veľmi dobrou vnútornou kvalitou hľúz. Po uvarení hľuzy sú žltšie, jemnejšie, s pomerne dobrou trvanlivosťou.

Patrí medzi neskoršie odrody s vyššou odolnosťou proti plesni zemiakovej na vňati, ale i na hľuzách. Naopak, je citlivejšia k vírusovým ochoreniam. Sporadický výskyt chrastavitosti obyčajnej na hľuzách v roku 2002 posúva túto odrodu medzi stredne odolné. Na základe hodnotenia karanténneho laboratória odroda Rincona je odolná proti rakovine zemiakovej rase D1 a háďatku zemiakovému patotypu Ro1. Je náročnejšia na semenársku prácu.